הוועדה לענייני ביקורת המדינה, כנסת 20, פרוטוקול מספר 208, 2017-02-15 09:00

קארין אלהרר: בוקר טוב לכולם.

קארין אלהרר: אני מתכבדת לפתוח את ישיבת הוועדה לענייני ביקורת המדינה, היום ה-15 בפברואר 2017, י"ט בשבט התשע"ז.

קארין אלהרר: נושא הדיון הבוקר: מינויים והתקשרויות על רקע זיקה פוליטית או אישית ברשויות מקומיות לאחר בחירות 2013 – דוחות על הביקורת בשלטון המקומי לשנת 2016.

קארין אלהרר: בוקר טוב לצוות מבקר המדינה: הגב' מירה רזין, פרופ' יורם רבין היועץ המשפטי במשרד מבקר המדינה; לנציגי הרשויות, גופים מבוקרים, האזרחים הרבים.

קארין אלהרר: אנחנו דנים היום בדוח חשוב מאוד של מבקר המדינה, חלק מהדוח השנתי בנושא השלטון המקומי שיצא בנובמבר האחרון.

קארין אלהרר: הדוח עוסק במינויים פוליטיים, מינויים והתקשרויות על רקע זיקה פוליטית או אישית ברשויות המקומיות לאחר הבחירות.

קארין אלהרר: הדוח עוסק בשש עיריות: אשקלון, גבעתיים, חדרה, נשר, עפולה וקריית-אונו.

קארין אלהרר: אנחנו היום בוחרים להתעסק בשתיים מהרשויות: בנשר ובעפולה, אבל אל חשש, כל הרשויות המוזכרות יקבלו את התייחסותן המלאה.

קארין אלהרר: זה דוח מאוד קשה, ככה אני תופסת אותו.

קארין אלהרר: לא מדובר באיזו תופעה צדדית שקרתה בשוליים, עושה רושם שיש ככה מה שנקרא כוונת מתכוון.

קארין אלהרר: בדוח מובאים נתונים על הליכי מכרזים למינוי עובדים, 17 בעיריית עפולה, שבע בנשר, שמונה באשקלון, שניים בחדרה ושניים בקריית אונו.

קארין אלהרר: בולטת במיוחד עיריית עפולה, שם המועמדים שהוצבו במקומות ארבע, שבע, עשר, 11, 13 ו-14 בסיעתו של ראש העירייה נבחרו לאייש תפקידים רבים בעירייה, ברובם תפקידים בכירים.

קארין אלהרר: בעיריות עפולה ונשר נשכרו עורכי-דין שהייתה אתם היכרות מוקדמת ללא מכרז.

קארין אלהרר: וזה רק קצת מהתופעות שעמד עליהן מבקר המדינה.

קארין אלהרר: נרצה לשמוע היום מנציגי המבוקרים מה נעשה על מנת שזה לא יקרה יותר, כי זה בלתי אפשרי.

קארין אלהרר: בסופו של דבר האזרחים פוגשים – לפני שהם פוגשים חברי כנסת ושרים ונשיא מדינה – הם פוגשים את העירייה, ובסוף גם טוהר המידות וגם שלטון החוק צריכים לחול ברשויות המקומיות לא פחות.

קארין אלהרר: קיבלתי מראש חלק מהתשובות מחלק מהגופים, בחלק מהמקרים זה היה מאוד קונקרטי ובחלק מהמקרים מאוד ערטילאי, למשל, עיריית נשר.

קארין אלהרר: והייתה תגובה של החברה הכלכלית של עפולה.

קארין אלהרר: עכשיו, תראו, לשלוח מסמך בן 200 עמודים יום לפני הדיון, אני מאוד מקווה שאף אחד לא התכוון שהתשובה הזאת תהיה רצינית ולעניין.

קארין אלהרר: אם מישהו ציפה שנקרא את זה ונתייחס ברצינות, אני מניחה שהיה עליו לשלוח את המסמך הזה קודם.

קארין אלהרר: אני אומרת מראש שלא הספקתי להתייחס למסמך, ואני אצפה לקבל את התשובה בעל-פה בדיון הבוקר.

קארין אלהרר: גברת רזין, תרצי?

<מירה רזין: בוקר טוב, תודה רבה, יושבת-ראש הוועדה, חברי כנסת, משתתפי הדיון.

<מירה רזין: בתחילת דברי אני רוצה להגיד תודה לצוות הביקורת שעשה את הדוח, יושבים אתנו פה: מר נידאל בלעום מנהל האגף, רכז המטלה יחיאל איבינדר, וצוות הביקורת, מנהלי הביקורת: אורה וייס, דב לוז וולדי רשף, והיועצת המשפטית ענבל עפרון וינשטיין.

<מירה רזין: זה דוח מקיף מאוד, והממצאים בו מאוד חמורים.

<מירה רזין: אני רק רוצה לפני כן להגיד שמבקר המדינה לאורך השנים בדוחותיו התריע על נגע המינויים של עובדים ממניעים פוליטיים או מטעמים אישיים במשרות במשרדי הממשלה, ברשויות מקומיות ובחברות ממשלתיות.

<מירה רזין: השירות הציבורי מבוסס על תפיסה לפיה השירות הוא בעל אופי ממלכתי, מקצועי, ונטול זיקה פוליטית, המוציא לפועל את מדיניותם של נבחרי הציבור.

<מירה רזין: בעלי התפקידים בו אינם מתחלפים עם חילופי השלטון.

<מירה רזין: עכשיו, בקצרה אני רוצה להביא את הממצאים העיקריים והליקויים שעלו בדוח, ואת ההמלצות של משרד מבקר המדינה.

<מירה רזין: בסוף אוקטובר 2013, ואחרי זה בסיבוב השני בתחילת נובמבר, התקיימו בחירות ב-187 רשויות מקומיות, וב-90 רשויות מקומיות התחלף ראש הרשות.

<מירה רזין: ברבות מהרשויות בהן התחלף ראש רשות נמצא שבעצם לאחר מכן התקבלו עובדים חדשים רבים לעבודה שאיישו משרות, או משרות קיימות, או שבעצם נפתחו תפקידים חדשים.

<מירה רזין: את כל הנושא של תהליכי קבלת עובדים בעירייה קבע שר הפנים בתקנות, ובתקנות האלה נקבעו המקרים שבהם קיימת חובה לקיים מכרז פומבי לאיוש המשרות, וגם יש רשימה של משרות שבהן אין חובה לעשות את זה באמצעות מכרז.

<מירה רזין: קבלת עובדים לעירייה מעוגנת בהוראות שונות נוספות, שנועדו להבטיח שהעירייה תאייש משרות פנויות במועמדים מתאימים על סמך כישוריהם המקצועיים בלבד, ושזיקתם של המועמדים לראש העירייה או לסיעתו לא תטה לשבט או לחסד את תהליך המיון, הבחירה והמינוי לתפקיד.

<מירה רזין: הבדיקה שלנו נעשתה מתחילת שנת 2014 ועד תחילת 2015.

<מירה רזין: בדקנו עשרות מכרזים, בדקנו את תהליכי הקבלה לעבודה בעיקר למשרות בכירות של בעלי זיקה פוליטית, אישית או עסקית לראש העירייה או לסיעתו או לסיעה החברה בקואליציה העירונית, כפי שציינת, בשש רשויות מקומיות.

<מירה רזין: הבדיקה נעשתה על מינויים שנעשו מסוף שנת 2013 ועד תחילת שנת 2015.

<מירה רזין: וכאן נבדקו שלושה מינויים בשלוש חברות כלכליות.

<מירה רזין: הביקורת התמקדה בפגמים שנפלו בהליכי המינוי בפערים שבין הדרישות על-פי הדין ובין הליכי המינוי בפועל.

<מירה רזין: אנחנו רוצים רק להדגיש שאין בהערות משרד מבקר המדינה כדי הטלת דופי בכישוריהם של מי מהמועמדים שנבחרו.

<מירה רזין: כשאנחנו מדברים על מה שבדקנו בהליך המינוי, אז בדקנו בעצם ראשית את הצורך בתפקיד; את אופן פרסום המכרז; את קביעת תנאי הסף; את פרק הזמן שניתן להגשת המועמדות; את קביעת הרכב ועדת הבחינה והתנהלות ועדת הבחינה; את כישורי המועמדים; את נימוקי ועדת הבחינה; ואת תנאי העסקתו של המועמד שזכה.

<מירה רזין: הליקויים העיקריים שמצאנו זה ראשית, שבמרבית המכרזים שנבדקו לא פורסמה דרגת המשרה, ובכמחצית מהם נקבעו תנאי סף שונים מאלה שנקבעו בהנחיות של משרד הפנים.

<מירה רזין: למשרד הפנים יש קובץ עיסוקים לכל משרה, הוא מגדיר מהם תנאי הסף, ועולה חשש שזה הותאם פשוט לכישורים של המועמדים המסוימים, שהיו גם בעלי זיקה פוליטית או אישית לראש העירייה.

<מירה רזין: פרקי הזמן שהקצו להגשת הטפסים היו קצרים ממה שנדרש.

<מירה רזין: בשליש מהמכרזים היה מספר חברי ועדת הבחינה זוגי.

<מירה רזין: בחלקם לא היה נציג ציבור, יש חשיבות מאוד גדולה לזה שנציג ציבור יהיה בוועדה.

<מירה רזין: התנהלו ועדות בלי נציגי ציבור, ובמרבית מהמכרזים בעצם ראשי העירייה לא קבעו רשימה של נציגי ציבור שיכולים לאייש את המכרזים.

<מירה רזין: ולכן, לעתים כשנציג הציבור לא הגיע אז לא היה מחליף, ופשוט הוועדה התנהלה בלעדיו.

<מירה רזין: ב-13 מוועדות הבחינה לא ניהלו פרוטוקולים של הדיונים כנדרש.

<מירה רזין: הפרוטוקול נועד שאפשר יהיה לבחון מה היה בדיון, שישקף את אופי הדיון.

<מירה רזין: לא היו פרוטוקולים.

<מירה רזין: בכל המכרזים שהיו בעיריית עפולה הפרוטוקולים לא היו חתומים.

<מירה רזין: במחצית מהמכרזים שבדקנו, ועדות הבחינה לא נימקו את ההחלטות שלהם, וזה אומר שאי-אפשר בעצם לדעת מה היה בדיון ומה היו הסיבות לתוצאה אליה הם הגיעו.

<מירה רזין: עכשיו ספציפית לגבי נשר ועפולה.

<מירה רזין: בנשר התקבלו לעבודה בסוף שנת 2013 עובדים שנבחרו לתפקיד בלא שהיה הליך של מכרז, ובלי שהתכנסה ועדת בחינה.

<מירה רזין: אבל למשל יותר חמור זה שחובר מסמך שנקרא "פרוטוקול", שלא בהתאם לתקנות קבלת עובדים ותוך יצירת מצג מטעה, ומי שמילא אותו זה היה ממלא-מקום ראש העירייה, גזבר העירייה דאז ומזכיר העירייה דאז.

<מירה רזין: זה היה מסמך שלכאורה שיקף פרוטוקול של ועדה, ובעצם לא הייתה בכלל ועדה.

<מירה רזין: ואני חושבת שעצם זה שיש כזה מסמך זה מראה שאולי מי שהכין אותו ידע שצריכה להיות ועדה, וצריך להיות מסמך פרוטוקול של הוועדה.

<מירה רזין: במרבית המכרזים שנבדקו, שוב בנשר, היו בוועדות הבחינה חברים בעלי זיקה לראש העירייה, ועולה חשש שזיקתם הטתה את בחירתם של המועמדים, והכריעה את הכף לטובתם.

<מירה רזין: המועמדים האלה פעלו בתקופת הבחירות להיבחרותו של ראש הרשות, ומקצתם אף היו מועמדים בסיעתו.

<מירה רזין: בעיריית עפולה הובילו הליכים בלתי תקינים להחלפת כל שדרת הניהול ב"אנשי שלומנו", קרי מועמדים בעלי זיקה פוליטית, אישית או עסקית לראש העירייה ולחברי סיעתו.

<מירה רזין: גם בעפולה, משהו שהיה חמור יותר משאר הממצאים, לא שהם לא היו חמורים, שישה מכרזים לבעלי תפקידים – בעצם השמות של הזוכים פורסמו עוד לפני שהתקיימה ועדת הבחינה, ואפילו פרסמו את מס' הטלפון שלהם ואת החדרים שבהם הם שובצו ברשות המקומית.

<מירה רזין: כמו כן, בעפולה העירייה מינתה בהליכי מכרז פגומים מועמדים בעלי זיקה לראש העירייה לתפקידים בכירים, לרבות מנכ"ל העירייה.

<מירה רזין: נמצאו ליקויים בהרכב הוועדה ואי עמידה בתנאי סף ראש מינהל התרבות והספורט; ליקויים של אי פרסום בדרגת המשרה; הרכב ועדת הבחינה ואי חתימה על פרוטוקול הוועדה; סמנכ"ל התפעול, בין היתר אי פרסום דרגת המשרה, אי השתתפות נציג ציבור, ואי עמידה תנאי סף.

<מירה רזין: בחברות העירוניות של שלוש הרשויות: אשקלון, עפולה וגבעתיים נמצאו שמונו עשרה בעלי תפקידים בעלי זיקה לראשי הרשויות ולחברי סיעתם, לרבות לתפקידים בכירים של מנכ"לים ובכירים נוספים.

<מירה רזין: אני רוצה רק לציין שבדוח עצמו בסוף, בנספח יש פירוט על כל משרה ומשרה, מה היו הליקויים שמצאנו.

<מירה רזין: ההמלצות העיקריות של הדוח: על העיריות שנבדקו לאייש משרות פנויות במועמדים מתאימים על סמך כישוריהם המקצועיים בלבד, משיקולים ענייניים, בהליך שוויוני ושקוף, ובקיום דקדקני של כל הוראות הדין והעקרונות הבסיסיים של המשפט הציבורי ושל מינהל תקין; על העיריות לפעול על-פי הנחיות משרד הפנים בכל נוגע לדרישות התפקיד ולתנאי הסף למשרות השונות; על ראשי העיריות להקפיד שבוועדות הבחינה לא ישתתפו חברים שלגביהם קיים חשש לניגוד עניינים ביחס למועמד; וגם על חברי ועדת הבחינה עצמם לוודא ולראות שאין להם מניעה להימצא בה; כמו כן, יש למנות נציגי ציבור רבים ככל הניתן כדי שיהיה אפשר למנות נציג ציבור "רזרבי" במידה שנציג הציבור שנקבע לא הופיע לוועדה.

<מירה רזין: בנוגע למשרד הפנים, אנחנו חושבים שמשרד הפנים צריך לבחון לעומק חלופות להתמודדות עם התופעה של מינויים פוליטיים ברשויות המקומיות – תופעה נרחבת שאנחנו מתריעים עליה שנים – ובהם ייזום הליכים לתיקון הוראות הדין החלות על הרשויות המקומיות, שיחייב מועמד לתפקיד בעירייה לדווח בשאלון אישי שימלא על כל זיקה פוליטית או אישית; עוד, על משרד הפנים לבחון אם יש מקום לשנות את ההוראות בעניין הרכבי ועדות הבחינה בעיריות, ולקבוע בהן הסדרים שיהיה בהם כדי להבטיח שהשיקולים העיקריים בעת בחירת עובדים לתפקידים בכירים בעירייה באמצעות מכרז, בעיקר לאחר תקופת בחירות, לא יהיו קשורים למידת תמיכתם של המועמדים בראש העירייה הנבחר או למידה שהם השתתפו במסע הבחירות שלו; לבחון ייזום תיקוני חקיקה אשר יבטיחו את האיזון הראוי בהרכב ועדת המכרזים לבחירת עובדים בכירים, כך שבמידת האפשר יהיה גם ייצוג הולם לאופוזיציה, ואם לא, אז לפחות שהוועדה לא תכלול חבר הנהלה.

<מירה רזין: אם לא מינה ראש העירייה נציג ציבור לוועדת הבחינה, או אם הוא מינה נציג ציבור שהוא לא הוזמן, אז מן הראוי שוועדת הבחינה לא תתכנס.

<מירה רזין: אבל במידה שהיא התכנסה, אז ראוי שמשרד הפנים ייבחן אחרי זה מה היו התוצאות של המכרז.

<מירה רזין: וספציפית, לבחון מחדש את מינוי העובדים שהתקבלו לעיריות, לחברות הכלכליות והעירוניות, ולגופים האחרים בהליכים שנמצאו בהם ליקויים חמורים בדוח ושעולה החשש שביסוד בחירתם עומד הרקע הפוליטי שלהם ולא הכישורים שלהם.

<מירה רזין: לסיכום, דוח זה מצביע על כך שבתקופה שלאחר הבחירות לרשויות המקומיות, בנובמבר 2013, זאת אומרת אוקטובר ונובמבר 2013, התקבלו לעבודה בעיריות שנבדקו ובתאגידים שלהן, בהליכים בלתי תקינים, עשרות עובדים שהיו פעילים פוליטיים או מקורבים לראש העירייה או לחברי הקואליציה.

<מירה רזין: מרבית העובדים האלה התקבלו במכרזים שליקויים חמורים נמצאו בהליכי ניהולם.

<מירה רזין: בחלק מהמינויים עלה חשש סביר וממשי שהפן הפוליטי או האישי היה גורם משפיע, ולפעמים אף מכריע, בבחירתם לתפקיד.

<מירה רזין: מספר המינויים הפוליטיים שהועלו מצביע גם על תופעה מדאיגה של חריגה מהוראות הדין הנוגעות לאיוש משרות ומכללי המינהל התקין.

<מירה רזין: מצד אחד יש את המינויים, אבל יש גם את הצד השני של פיטורים, ומצאנו שפוטרו גם עובדים בכל מיני משרות על מנת לפנות את המקום שלהם למועמדים שהיו מקורבים לנבחרי הציבור.

<מירה רזין: לנוכח הליקויים החמורים, המהותיים וכבדי המשקל שהעלה משרד מבקר המדינה, בייחוד בהתנהלות עיריות נשר ועפולה, ולנוכח הפגיעה באמון הציבור של תושבי הרשויות האלה במוסדות השלטון המקומי, ומינוי מועמדים שנראה כי קשריהם קדמו לכישוריהם, ממליץ משרד מבקר המדינה למשרד הפנים לנקוט בצעדים תקיפים העומדים לרשותו על-פי דין כנגד ראשי עיריות נשר ועפולה בגין פגיעה קשה בסדרי מינהל תקין, בטוהר המידות ובמוסר הציבורי.

<מירה רזין: אני רוצה לציין שבעת סיכום הדוח ומסקנותיו התגבש במשרד מבקר המדינה חשש לעבירות פליליות בכמה עניינים, ובהתאם לכך להוראות הדין, הועברו אלה ליועץ המשפטי לממשלה.

<מירה רזין: תודה רבה.

קארין אלהרר: תודה רבה.

קארין אלהרר: חבר הכנסת דב חנין, בבקשה.

דב חנין: תודה, גברתי יושבת-הראש, תודה על כינוס הדיון הזה, ותודה לצוות מבקר המדינה על הדוח החשוב הזה.

דב חנין: אני שומע את ההצעות, שגם קראתי אותן בדוח, את ההצעות המעשיות שאתם מקדמים לתיקון ואני מברך עליהן.

דב חנין: אני מציע, גברתי יושבת-הראש, אנחנו נשקול מה הדרך לקדם את הדברים.

דב חנין: לפי דעתי, בחלק מההיבטים נצטרך תיקוני חקיקה כדי שהדברים יהיו מעוגנים בצורה יותר עמוקה.

דב חנין: אני כמובן לא רוצה להתייחס לפרטים של הדוחות על שתי העיריות המבוקרות, כי אני סומך את ידי על דוח הביקורת, ואני לא מכיר מעבר לזה שום דבר.

דב חנין: אבל אני חושב שהסוגיה הזו היא סוגיה בעלת חשיבות מאוד מאוד גדולה, והיא לא קיימת למרבית הצער רק בשלטון המקומי.

דב חנין: בג"ץ קלפנר בבית-המשפט העליון מדבר על איזשהו מאבק שמתנהל לאורך השנים בין גישה שאומרת שמינויים פוליטיים זה דבר טוב, לבין גישה שמנסה לשמור על עקרונות היסוד של השיטה שלנו שאומרת שיש שירות ציבורי שהוא שירות בלתי תלוי הנותן לציבור שירות.

דב חנין: וישנם מסביב לנבחרים מספר מאוד מאוד מצומצם ומוגבל של משרות אמון שנועדו לאפשר לנבחר הציבור במעגל הקרוב ביותר לעבודתו לתפקד.

דב חנין: התפיסה הזאת היום נמצאת תחת מתקפה.

דב חנין: והיא נמצאת תחת מתקפה לא רק בהיבטים של השלטון המקומי, גם כאן בכנסת מועלים רעיונות, מועלות הצעות לפרוץ לגמרי את המערכת הזו ולאפשר מין, קוראים לזה "מודל אמריקני", שבו כשנבחר נשיא, אז הוא ממנה את כל העולם ואשתו לתפקידים שונים ומשונים.

דב חנין: אני מנצל את ההזדמנות של הדיון הזה כדי להזהיר ממהלכים כאלה.

דב חנין: אנחנו לא ארצות-הברית, אין לנו את החוקה האמריקנית, אין לנו את מערכת האיזונים והבקרות שנמצאים בארצות-הברית.

דב חנין: אני לא בטוח שאפילו בארצות-הברית זה עובד כל כך טוב, ראו את הבלגן של השבועות האחרונים.

דב חנין: אבל בוודאי לנו זה לא מתאים, ואני חושב שהדיון הזה הוא הזדמנות נוספת להעלות את חשיבותה הסוגיה הזו כאן בכנסת.

דב חנין: ומשפט אחרון.

דב חנין: אנחנו מדברים על הביקורת בשלטון המקומי, ואנחנו נמצאים בימים מאוד מאוד קשים ומדאיגים שבהם אנשים נוספים מצטרפים למעגל הנחקרים של אנשים בכירים בשלטון המקומי.

דב חנין: והתחושה היא שמשהו כנראה לא ברור בקווים האדומים שבין המותר והאסור.

דב חנין: אם כל כך הרבה אנשים מרשים לעצמם לעשות מעשים שנמצאים תחת חקירה, ולכאורה הן עבירות פליליות, משהו במערכת הזאת מאוד מאוד מאוד בעייתי ומקולקל, ואני חושב שהוועדה צריכה לבחון את השאלות האלה גם במבט הרחב הזה.

דב חנין: תודה רבה.

קארין אלהרר: תודה רבה, חבר הכנסת דב חנין.

קארין אלהרר: רואה-חשבון שלום שלמה.

<שלמה שלום: תודה, גברתי יושבת-הראש, אני רוצה לציין שהייתי שם כשהדברים קרו.

<שלמה שלום: מבחינה מהותית מתוך 26 מינויים שבדוח, 17 בעפולה.

<שלמה שלום: כמובן שהיו יותר, אבל 17 מבוקרים.

<שלמה שלום: ואני לא הסכמתי להשתתף באותה ועדה שבה כבר הזוכים היו ידועים מראש.

<שלמה שלום: הקראתי כבר את שמות הזוכים מהעיתון שפורסם יום קודם, ומנהל הרשת בעירייה כבר הוציא את המיילים שלהם, את מספרי הטלפון, את השלוחות.

<שלמה שלום: במקביל, אלה שפוטרו, על חלק מהם זרקו דברים וירקו עליהם בדרך החוצה ביום הראשון שראש העיר נכנס לתפקידו, חלק נקראו לראש העיר ונזרקו בבושת פנים.

קארין אלהרר: החלק הראשון זה ליטרלי מה שקרה?

<שלמה שלום: למשל, לסמנכ"ל החינוך, עלו אליו לחדר ופשוט נפנפו אותו בדרך עם יריקות וכדומה, בדרך לראש העיר, וראש העיר כבר הראה לו את הדרך החוצה.

<שלמה שלום: הזוכה כבר עבד בתפקידו כבר עוד קודם.

<שלמה שלום: למכרז שלו הגעתי, יש מועמדים בחוץ, זה לא משנה, יש מועמדים לשישה מכרזים בחוץ, אבל כבר הזוכים ידועים.

<שלמה שלום: ואני מתריע, ועברו שלוש שנים מאז.

<שלמה שלום: במקביל, ראש העיר גם ממנה יועץ משפטי חיצוני.

<שלמה שלום: אני מבקש לראות איך הוא התקבל, במכרז, או אולי חתם על ניגוד עניינים אתו, או ראש העיר חתם על ניגוד עניינים, או מנכ"ל חתם על ניגוד עניינים.

<שלמה שלום: שום דבר.

<שלמה שלום: מבקש לראות לפי חוזר מנכ"ל 02/2014, לא מקבל.

<שלמה שלום: לא מקבל שום דבר.

<שלמה שלום: ראש העיר ב-2015 חזר לאחר מעצר בית, והוא מחליט להדיח אותי מכל הוועדות, אני מפריע לו.

<שלמה שלום: מפריע לו.

<שלמה שלום: אני לא מוכן להשתתף בישיבות שבהם המכרזים ידועים מראש, גם בוועדות מכרזים וכדומה, אבל זה לא העניין.

<שלמה שלום: אני שואל על היועץ המשפטי החיצוני שבא בלי מכרז, בינתיים את היועצת המשפטית הפנימית זרקו בבושת פנים.

<שלמה שלום: וככה זה מתנהל שלוש שנים.

קארין אלהרר: היועצים המשפטיים הם לא מינויים תחת היועץ המשפטי לממשלה?

<שלמה שלום: היום יש מכרז ליועץ המשפטי החיצוני, ראש העיר לא חותם אם הזוכה לא מוצא חן בעיניו.

<נידאל בלעום: הם לא שייכים.

<מירה רזין: הם לא שייכים.

<שלמה שלום: זה מה שקורה בגדול.

<שלמה שלום: אני לא יכול להיכנס לפרטים, אני מבין ששבוע שעבר פורסם כבר בערוץ הראשון שנפתחה חקירה פלילית כנגד ראש עיריית עפולה, אז אני לא יכול להיכנס לפרטים, אבל אני אתן דוגמה אחת.

<שלמה שלום: ראש העיר בבוקר מכרז למנהל איכות הסביבה ורישוי עסקים מתכתב במייל עם המנהל שעתיד לזכות, והם מדברים על איפה הוא הולך לשבת אחרי שהוא יזכה.

<שלמה שלום: שלום חבר הכנסת ביטן.

דוד ביטן: שלום, שלום.

קארין אלהרר: תמשיך, אדוני, בבקשה.

<שלמה שלום: ומה שקורה, בשש בבוקר ראש העיר מתכתב עם אחד המועמדים, זה שעתיד לזכות על איפה הוא הולך לשבת, הוא אומר לו: תשמע, יש קרוון.

<שלמה שלום: הוא אומר לו: תציג חלופות, והם מתכתבים.

<שלמה שלום: בשתיים בצהריים יש מכרז, שלושה מועמדים, בין היתר ד"ר אחת ועוד, והמנהלת הנוכחית של רישוי עסקים.

<שלמה שלום: מה קורה?

<שלמה שלום: כמובן שהמועמד שראש העיר דיבר אתו כבר בבוקר איפה הוא הולך לשבת, הוא זוכה.

<שלמה שלום: אבל זאת דוגמה אחת מני רבות ממה שקרה, ממה שראיתי בעיניים שלי.

קארין אלהרר: אתה עדיין חבר מועצה?

<שלמה שלום: אני חבר מועצה.

<שלמה שלום: הודחתי מהוועדות, אני מפריע לו, כמובן.

<שלמה שלום: בהיבט של אנחנו מול התושבים, אני לא יכול להגיד לתושבים: תשמעו, קורים פה דברים שהם לא בסדר, כאשר לא קורה שום דבר.

<שלמה שלום: מבקר המדינה הרים את הכפפה, זה לקח הרבה זמן.

<שלמה שלום: אני יודע שדברים לוקחים זמן.

<מירה רזין: אני רק רוצה להגיב על זה.

<מירה רזין: פשוט היות שיש פה נגיעה אל אנשים, כל אחד מהם קיבל פנייה והגיב, והיה הלוך ושוב על מנת שלא יהיה מישהו שבמקרה ייפגע או משהו כזה.

<מירה רזין: ניתנה זכות הטיעון באופן מלא, ולכן זה לקח זמן באופן טבעי.

<שלמה שלום: ברור.

<שלמה שלום: אבל אני יכול להגיד מה רוח הדברים בציבור.

קארין אלהרר: במשפט סיכום.

<שלמה שלום: משפט סיכום.

<שלמה שלום: בציבור כאילו שהרגולטור לא מספיק אוכף, ולמבקר המדינה אין מספיק שיניים, וכולם מחכים למשטרה.

<שלמה שלום: אני חושב שיש גופים אחרים שיכולים לעשות את העבודה מצוין.

קארין אלהרר: כמו?

<שלמה שלום: אני כיושב-ראש ועדת ביקורת כמובן רציתי לדון בדוח הזה, ביקשתי את הפרוטוקול, אני גם כחבר ועדה צריך לחתום, הרי אמרו פה ממבקר המדינה שהדוחות, הפרוטוקולים לא נחתמו.

<שלמה שלום: ביקשתי לראות אותם, אז אמרו לי שזה צנעת הפרט.

<שלמה שלום: ישבתי בוועדה, אבל זה צנעת הפרט שאני אחתום על הפרוטוקול.

<שלמה שלום: תודה.

קארין אלהרר: תודה רבה.

קארין אלהרר: מר שלומי זינו.

<שלומי זינו: שלום.

<שלומי זינו: אני דובר סיעת "נשר בתנופה", זאת סיעה במועצת העיר באופוזיציה.

<שלומי זינו: אצלנו בנשר יש שלושה דוחות.

<שלומי זינו: מעבר לשני דוחות שאנחנו דנים עליהם הייתה גם החלטה של מבקר המדינה מה-31 באוקטובר ב-2016 שבה ניתן צו הגנה קבוע למנכ"ל החברה הכלכלית כחושף שחיתות.

<שלומי זינו: יש שם סיפור שמבקר המדינה בצורה ממש מדויקת ומפורטת ומנומקת בעצם מתאר את התנהלות ראש העירייה.

<שלומי זינו: כיושב-ראש החברה הכלכלית ונשר, כשהמנכ"ל של החברה הכלכלית בעצם מסרב לשתף אתו פעולה בדברים שפה נאמרו על-ידי מבקר המדינה בעצמו כמעשים מושחתים, רוקם ראש העירייה שיושב אתנו פה איזשהו סיפור, ומנסה בעצם לתפור תיק לאותו מנכ"ל של החברה הכלכלית על מנת להדיח אותו מהתפקיד.

<שלומי זינו: זה ממשיך אחר כך בדוח של מבקר המדינה בעניין המינויים הפוליטיים ובעניין היועצים המשפטיים.

<שלומי זינו: כשבעניין היועצים המשפטיים החיצוניים פנינו למשרד הפנים ולוועדה לניגוד עניינים כבר בתחילת הדרך כשהמינוי הזה, ההתקשרות הזאת עם העורך-דין החיצוני – שבעצם היה העורך-דין האישי של ראש העירייה במשך שנים לפני שהוא נבחר לראשות העיר – שאפילו בישיבה שבה הוא היה צריך לחתום על הסכם ההתקשרות, העורך-דין לא חתם על שאלון של היעדר ניגוד עניינים.

<שלומי זינו: וממלא-מקום ראש העירייה שניהל את אותה ישיבה, כשנשאל על-ידי אחת מחברות המועצה האם הוא לא נמצא בניגוד ענייניים בהקשר למינוי הזה, אז למרות שהבת של אותו ממלא-מקום ראש העירייה שהוזכר בדוח כאחד שמילא פרוטוקול שלא התקיים, הכחיש שיש לו ניגוד עניינים, כשבתו מועסקת כמתמחה אצל אותו עורך-דין.

קארין אלהרר: סליחה, אדוני, לשבת.

<קריאה: אני רוצה לומר משהו.

קארין אלהרר: לשבת, אדוני.

<קריאה: אני פוסל את כל - - -

קארין אלהרר: אדוני, אתה לא ברשות דיבור.

<קריאה: כי הוא מתחזה, ושלושת האנשים - -

קארין אלהרר: אדוני, אתה לא ברשות דיבור.

<קריאה: - - שדיברו פה הם מתחזים - - -

קארין אלהרר: עוד מילה ואתה בחוץ.

<שלומי זינו: אגב, זה חלק מעובדי העירייה שהגיעו כמשלחת, ראיתי אותם יוצאים מבניין העירייה הבוקר.

<שלומי זינו: משלחת של שלושה רכבים עם עובדי העירייה, שאני מאוד אשמח לדעת שאנחנו לא משלמים להם את יום העבודה שלהם פה, אבל נחזור לענייננו.

קארין אלהרר: רק משפט לסיכום, כי אני רוצה לשמוע את ראשי העיריות.

<שלומי זינו: עוד משפט אחד.

<שלומי זינו: העניין של אותו יועץ משפטי חיצוני, מועצת העיר מחליטה להפסיק את ההתקשרות שלו אחרי שנתיים.

<שלומי זינו: יש לנו יועץ משפטי קבוע בעירייה, לא מבינים את הצורך ביועץ משפטי חיצוני שמקבל שכר של מאות אלפי שקלים בשנה.

<שלומי זינו: ואחרי שמועצת העיר מחליטה להפסיק את ההתקשרות אתו, הולך ראש עיר וממנה אותו ליועץ משפטי חיצוני בחברה הכלכלית שדיברתי עליה, ללא מכרז, ולאחר שישה חודשים – כשהוא משלם דרך אגב את המשכורת שלו מקופת העירייה, הוא יועץ משפטי חיצוני בחברה הכלכלית, והוא משלם לו את המשכורת מקופת העירייה.

<שלומי זינו: ואחרי שישה חודשים כשמתקיים דיון בדירקטוריון החברה הכלכלית לצורך יציאה להתקשרות למכרז עם עורך-דין חיצוני, כשאותו דיון אותו עורך-דין חיצוני עובד למעשה, משתתף באותו דיון אותו עורך-הדין ומבקש ממנכ"ל החברה בדיון לפרוטוקול – יש לי את ההקלטה של הדיון – שיפנו אליו, שיתקשרו אתו.

<שלומי זינו: כאילו הכול מותר, הכול בסדר.

<שלומי זינו: אני חושב שהגיע הזמן, ולקח הרבה כדי שהדוח הזה יצא לפועל, אבל כמו שאמר חברי שלום שלמה, הציבור קצת מאבד את האמון, הוא רואה את כל הדברים שאנחנו מדווחים עליהם ברשתות החברתיות; הוא רואה את הדוח הזה יוצא לפועל; הוא רואה שראש העיר לא נותן לנו עד עכשיו לקיים דיון במועצת העיר בדוחות האלה, למרות בקשות ישיבה שלא מן המניין; הוא רואה שמשרד הפנים לא עושה כלום; והוא פשוט מאבד את האמון.

<שלומי זינו: עוד מעט הבחירות, והאנשים האלה שקיבלו את ההבטחות למינויים פוליטיים ומונו - -

<קריאה: מתחזה ושקרן.

קארין אלהרר: שקט.

<שלומי זינו: - - יראו כי טוב, וגם הם יקבלו הבטחות למינויים, וגם הם ימונו, ועולם כמנהגו נוהג.

קארין אלהרר: תודה.

קארין אלהרר: סדרנים, אני מבקשת, מי שמדבר בלי רשות דיבור מאחורה מוזמן לצאת, להירגע, לשתות משהו, ולחזור.

קארין אלהרר: ראש עיריית נשר, מר אברהם בינמו.

קארין אלהרר: בבקשה, אדוני.

<אבי בינמו: אני מבקש שתינתן לי רבע שעה לדבר.

קארין אלהרר: לא, רבע שעה אין בדיוני כנסת.

<אבי בינמו: סליחה, גברתי, מדובר ב - - -

קארין אלהרר: תראה, אדוני, אני אסביר לך את הכללים.

<אבי בינמו: ואני רוצה - - -

קארין אלהרר: לא, לא, לפני שאתה רוצה.

קארין אלהרר: אני אגיד לך, פה הגעת למקום שיש לו כללים.

קארין אלהרר: הדיון מסתיים בשעה 11 אפס אפס.

קארין אלהרר: כמו שאתה רואה, החדר מלא מפה לפה, כולם הגיעו מרחוק, רוצים לדבר.

קארין אלהרר: אני אתן לך יותר ממה שנתתי לאחרים, כי אתה ראש העיר ומועלות טענות מאוד קשות בקשר להתנהלותך, אבל אתה לא תקבל רבע שעה, עם כל הכבוד והצער.

קארין אלהרר: בבקשה, אדוני, תתחיל.

<אבי בינמו: בוקר טוב ויום טוב - -

קארין אלהרר: בוקר אור.

<אבי בינמו: - - לחברת הכנסת קארין אלהרר.

<שלמה קלדרון: דבר למיקרופון, שנשמע אותך.

<אבי בינמו: לחברת הכנסת ויושבת-ראש הוועדה קארין אלהרר, לחברי הכנסת המכובדים: דוד ביטן, דב חנין, איתן ברושי, ולנוכחים.

<אבי בינמו: שמי אבי בינמו, נשוי לאידמית, מהנדסת תעשייה וניהול, אני אבא לאורי ולשלוש בנות: הילה, נעמה ויובל.

<אבי בינמו: יש לי בית של 100 מטר מרובע, מכונית טיוטה ושותפות עם משרד הביטחון.

<שלמה קלדרון: אוי ויי.

<אבי בינמו: חשוב לי להגיד שאנחנו מכבדים את מוסד מבקר המדינה, והראיה היא שלפני שהגענו לכאן היו טיעונים על 11 עובדים, כשהגענו לכאן כבר מדברים על שבעה.

<אבי בינמו: תכף נראה שנרד כמעט לשניים.

<אבי בינמו: הוועדה שאת מובילה היא ועדה חשובה מאוד, ותפקידי גם לשמור על שמה הטוב של העיר נשר.

<אבי בינמו: כל חיי עסקתי בהתנדבות, 25 שנה הייתי חבר אופוזיציה, רוב הזמן לבד.

<אבי בינמו: מי שזוכר, בפוליטיקה כך זה מנחם בגין, זיכרונו לברכה, ומזה שלוש שנים אני ראש עיר.

קארין אלהרר: טוב.

<אבי בינמו: העיר שלנו העיר הכי איתנה כמעט בישראל, כאשר כל יום וכל רגע נתון יש לה בין 200 ל-207 מיליון שקל קופת מזומנים בעירייה.

<אבי בינמו: אני אתייחס לדברים שכמובן מופיעים בדוח.

קארין אלהרר: אני אשמח.

<אבי בינמו: לא פוטר אצלנו אף לא עובד אחד, למרות שלדעתי מתוך 400 עובדים כ-350 הלכו נגדי.

<אבי בינמו: אף לא עובד אחד.

<אבי בינמו: נתנו סיכוי לכל המנהלים ולכל העובדים.

<אבי בינמו: למעשה, מי שהלך היה מזכיר העירייה שהואשם בשוחד, ולאחר מכן אף הורשע בשוחד בין התאריכים – תזכרי שנכנסנו לתפקיד בנובמבר 2013, כל המינויים שמדובר עליהם, מדובר עליהם בין נובמבר לפברואר, כאשר אותו מזכיר שהורשע בשוחד הוא למעשה עסק בנושא הזה.

<אבי בינמו: אני לא עסקתי במינויים האלה, וכיוצא בזה.

<אבי בינמו: נקודה נוספת שאני רוצה לציין, שלפעמים תמוה שאני יושב כאן בכלל.

<אבי בינמו: אמרתי את זה גם למבקר המדינה.

<אבי בינמו: מן הצדק שלא היינו יושבים פה.

<אבי בינמו: אני מוכן להתייחס לכל עובד אחד אחד.

<אבי בינמו: אחת הטענות על עובד - - -

קארין אלהרר: אדוני, שנייה.

<אבי בינמו: אחת הטענות על עובד, אני רוצה להגיד.

קארין אלהרר: אני אתן לך.

קארין אלהרר: אני רק שואלת, מה ההתייחסות שלך לאותו פרוטוקול, במירכאות, שנעשה.

<אבי בינמו: חמור מאוד.

<אבי בינמו: חמור מאוד.

קארין אלהרר: מה?

קארין אלהרר: לא ידעת, לא שמעת, לא ראית?

<אבי בינמו: לא, לא.

<אבי בינמו: חמור מאוד.

קארין אלהרר: מתחת לרדאר.

<אבי בינמו: לא.

<אבי בינמו: חמור מאוד.

<אבי בינמו: אבל מה שאנחנו עושים, אנחנו לא מחכים לרגע - - -

קארין אלהרר: מה עשית כשגילית?

<אבי בינמו: אנחנו מתקנים לאורך כל הזמן.

<אבי בינמו: אני שם לפני שנתיים את הביקורת של משרד הפנים, ואנחנו מבצעים את הביקורת.

<אבי בינמו: אבל אני רוצה לתת דוגמה מהדוח.

<אבי בינמו: חלק מהאנשים ראויים, ודין פרוטה כדין מאה, אין לי ספק בזה.

<אבי בינמו: לא עסקתי בוועדות, איפה שהם ביקשו מאתנו לתקן תיקנו.

<אבי בינמו: אני רוצה לתת דוגמה - - -

קארין אלהרר: מה תוקן?

קארין אלהרר: תיתן לי את רשימת התיקונים שבוצעו.

<אבי בינמו: בבקשה, אני אתן לך אותה.

קארין אלהרר: תדבר עליה, לא צריך להביא לי.

<אבי בינמו: אני צריך רק לראות את הרשימה.

<אבי בינמו: תראי לי את הרשימה.

קארין אלהרר: אה, הרשימה.

קארין אלהרר: בבקשה.

<אבי בינמו: רק תני לי את השמות של האנשים.

<אבי בינמו: בעצם אני זוכר את כולם.

<אבי בינמו: לי דדון סיימה את עבודתה.

קארין אלהרר: אני לא רוצה שמות.

קארין אלהרר: אני רוצה ככה: מנהל יחידת אחזקה ותחזוקה – בן-זוגה של מי שהוצבה במקום, השמיני ברשימת סיעת ראש העירייה.

<אבי בינמו: היא סיימה את תפקידה.

<אבי בינמו: הוא הולך לתהליך.

<שלומי זינו: זה לא היא, זה הוא.

<אבי בינמו: כן, היא סיימה את תפקידה.

<אבי בינמו: הגב' שהייתה יושבת - - -

<שלומי זינו: זה בעלה.

<אבי בינמו: בבקשה, אל תפריעו לי.

קארין אלהרר: אל תפריעו, אנחנו ניתן לו.

קארין אלהרר: כן, סיימה את תפקידה, מתי?

<אבי בינמו: לפני כשנה וחצי-שנה היא סיימה את תפקידה.

<אבי בינמו: אנחנו בוחנים את התהליך אתו, אם נוכל להגיע להסדרה, נעשה אותה, אם לא, ילך הביתה.

<אבי בינמו: אנחנו נעבוד רק לפי הספר, ואיפה שנוצרה טעות נתקן אותה.

קארין אלהרר: אני שמחה לשמוע.

קארין אלהרר: עובד תחזוקה שהוצב במקום 25 ברשימת סיעתך, לא התקיימה לגביו ועדת בחינה.

<אבי בינמו: הוא כבר לא עובד בעירייה.

<אבי בינמו: ביקשתי ממנו לעזוב.

קארין אלהרר: ממתי?

<מיכל ליבנה: אפריל 2016.

<אבי בינמו: אפריל 2016.

<אבי בינמו: אבל מקום 26 ברשימה שלי.

קארין אלהרר: 25.

<אבי בינמו: 25.

<אבי בינמו: יש רק 13 חברי מועצה.

קארין אלהרר: בסדר, הוא עדיין מוצב במקום 25, עדיין יש זיקה.

קארין אלהרר: עובד תחזוקה שגיסתו הוצבה במקום ה-22, לא התקיימה לגביו ועדת בחינה.

קארין אלהרר: תשמע, אני לא - - -

<אבי בינמו: זו משרת אמון, נהג ראש העיר.

קארין אלהרר: נהג ראש העיר.

קארין אלהרר: מזכירה לממלא-מקום ראש העירייה, פעילה במסע הבחירות בסיעה שאתה עומד בראשה, לא התקיימה לגביה ועדת בחינה.

<אבי בינמו: היא לא עובדת.

<מיכל ליבנה: ממרס 2014.

<אבי בינמו: ממרס 2014.

קארין אלהרר: אז היא לא עבדה בכלל?

<אבי בינמו: נכנסה.

קארין אלהרר: ראתה מה העניינים והלכה?

<אבי בינמו: כן.

קארין אלהרר: מרשים.

<אבי בינמו: אולי הוליכו אותה.

קארין אלהרר: מה קרה?

<שלמה קלדרון: כלום, כלום.

קארין אלהרר: מזכיר לממלא-מקום ראש העירייה.

דוד ביטן: אף אחד לא עובד.

קארין אלהרר: לא התקיימה לגביו שום ועדת בחינה.

<אבי בינמו: משרת אמון.

קארין אלהרר: משרת אמון?

קארין אלהרר: מנהל המוקד העירוני?

<אבי בינמו: כבר לא מאייש את התפקיד.

קארין אלהרר: ממתי?

<אבי בינמו: לפני כשנה, מ"פ בחטיבת כפיר 504.

<שלומי זינו: מה הוא עושה היום?

<אבי בינמו: תואר ראשון בהצטיינות.

קארין אלהרר: מה הוא עושה היום?

<אבי בינמו: היום, מנהל אגף שפ"ע.

<מיכל ליבנה: במכרז פומבי.

<אבי בינמו: במכרז פומבי מסודר.

קארין אלהרר: רכזת משאבי אנוש.

<אבי בינמו: קודם כול, מעולם לא ראיתי את הבחורה הזו, לא הכרתי אותה.

<אבי בינמו: לא ראיתי אותה מעולם.

קארין אלהרר: אני אספר לך, כי אולי אתה לא יודע, תנאי הסף הוקלו לעומת הנדרש בתקנות, ולא התקיימה לגביה ועדת בחינה.

<אבי בינמו: אבל היה קובץ עיסוקים ישן, רבותי, ב-2014 בפברואר השתנה קובץ העיסוקים.

<אבי בינמו: אבל אמרתי, עדיין אני אומר, כל הדברים האלה יתוקנו, לא נשאיר דבר אחד, נהפוך אבן.

<מירה רזין: - - -

קארין אלהרר: אני רוצה להתווכח על העובדות, גברתי.

קארין אלהרר: סליחה, גב' רזין, אם יש עובדות שהן לא מדויקות כפי שהן מובעות כאן, אני רוצה לדעת עליהן.

<שלמה קלדרון: נכון, נכון.

<אבי בינמו: תודה רבה.

דוד ביטן: זכותו לטעון על העובדות, מה הבעיה?

דוד ביטן: אני לא מבין.

<שלמה קלדרון: בדיוק, צריך לאמת את העובדות.

קארין אלהרר: אני רוצה לדעת את המצב המדויק לדעתכם.

קארין אלהרר: יועצת לקידום מעמד האישה.

<אבי בינמו: אני אתייחס גם ליועצת לקידום מעמד האישה וגם לרכז הקליטה העירונית ביחד.

קארין אלהרר: כן, בבקשה.

<אבי בינמו: מבקר המדינה העלה בפנינו שיועצת לקידום מעמד האישה הייתה מס' שלוש ברשימה אחת, ורכז הקליטה היה - -

קארין אלהרר: מקום שני.

<אבי בינמו: - - מקום שני.

<אבי בינמו: יועצת לקידום מעמד האישה, קיבלנו את הטענה שלו במלואה.

<אבי בינמו: היועצת לקידום מעמד האישה, היום מתקיים דיון בנושא שלה.

קארין אלהרר: היום?

<אבי בינמו: היום, היום.

קארין אלהרר: מתי היא הועסקה?

<אבי בינמו: לפני כשנתיים, או משהו כזה.

<מיכל ליבנה: ב-2014.

<אבי בינמו: ב-2014.

קארין אלהרר: כל תקופת הביקורת לא חשבתם לקיים דיון בעניינה?

<אבי בינמו: לא יודע לענות לך על השאלה הזו.

<אבי בינמו: אני רק יכול להגיד לך שגם בעקבות הדוח – תשמעי, לפעמים אנחנו צריכים את הביקורת הזו.

<אבי בינמו: הביקורת הזו מבחינתנו היא יעילה, אנחנו לא מסתכלים עליה בשלילה.

<אבי בינמו: מסתכלים עליה מאוד בחיוב.

קארין אלהרר: יופי.

<אבי בינמו: למרות שמדובר כאן בדיני נפשות, למרות שרוב, כל האנשים שאני מדבר עליהם זה שכר מינימום, אבל זה לא חשוב, הם ראויים.

קארין אלהרר: אבל זה לא העניין, אדוני.

<אבי בינמו: זה כן עניין, זה אנשים שמחפשים לחם.

קארין אלהרר: לא, זה לא העניין.

<אבי בינמו: לא, זה כן העניין לפעמים.

קארין אלהרר: אני חולקת עליך.

<אבי בינמו: אולי זה לא עניין ראייתי, אבל עדיין - - -

קארין אלהרר: תראה, אדוני, העיסוק בדיון היום הוא לא בתנאים שהם תנאים מפליגים, כן או לא.

קארין אלהרר: העניין הוא באיך זה מתקבל.

<אבי בינמו: אז אמרנו, הודענו שנקבל ונבצע את ההמלצה של מבקר המדינה.

<אבי בינמו: לגבי שני האנשים האלה, היום המקרה שלה, חלק מהאנשים יוזמנו לשימוע לפני פיטורים.

קארין אלהרר: רגע, היום, ומתי מתקבלת ההחלטה?

קארין אלהרר: בו ביום?

<אבי בינמו: היום מתקבלת ההחלטה, יש לה זכות טיעון על-פי חוק.

קארין אלהרר: בסדר.

<אבי בינמו: לאחר מכן יש תהליך.

<אבי בינמו: הכול לפי התהליך.

<אבי בינמו: לנו ניתן מועד לעוד חודש, אנחנו נעמוד במועדים.

קארין אלהרר: אדוני, אני רק רוצה לוודא, בעוד כחודש אתם תעדכנו את הוועדה לענייני ביקורת המדינה מה עלה בגורלה של אותה עובדת?

<אבי בינמו: עד ה-8 ביולי אנחנו חייבים לעדכן את מבקר המדינה, בתאריך הזה נעדכן גם אותך.

קארין אלהרר: מצוין.

קארין אלהרר: לגבי רכז הקליטה העירוני?

<אבי בינמו: גם כן, על אותו משקל.

קארין אלהרר: על אותו משקל?

קארין אלהרר: גם עניינו מועלה היום לדיון?

<אבי בינמו: לא.

<אבי בינמו: עניינו שונה.

קארין אלהרר: למה?

<אבי בינמו: כי היועצת לקידום מעמד האישה נבחרת על-ידי מועצת העיר, ומשכך מועצת העיר היא הסמכות שיכולה להגיד אם היא נשארת או לא נשארת.

קארין אלהרר: ורכז הקליטה?

<אבי בינמו: רכז הקליטה היה מספר שתיים ברשימת "נשר ביתנו", המבקר העיר את ההערה, התיקון הזה יתוקן.

קארין אלהרר: מתי?

<אבי בינמו: הכול עד ה-8 ביולי.

קארין אלהרר: עד ה-8 ביולי.

קארין אלהרר: טוב.

קארין אלהרר: אב בבית-הספר?

<מיכל ליבנה: אב בית.

<אבי בינמו: אב בית בבית-הספר.

<מיכל ליבנה: זה פטור ממכרז.

<אבי בינמו: א', זה פטור ממכרז.

<אבי בינמו: אבל אני רוצה כאן להעיר באמת הערה שממש כואבת לי.

<אבי בינמו: לפני 25 שנה הקמתי רשימה עצמאית שנקראת "ירוקים למען נשר", הוא היה מועמד שתיים או מס' שלוש.

<אבי בינמו: 20 שנה לא ראיתי אותו, אבל זיקה פוליטית של לפני 25 שנה אין לי.

<אבי בינמו: אין לי זיקות פוליטיות כאלה.

קארין אלהרר: מה תשובת מבקר המדינה לעניין?

<אבי בינמו: אנחנו ניגש לתהליך של הסדרה.

<אבי בינמו: אנחנו עובדים באמת עם יועצים, נביא את הדברים, נקיים את כל מה שמבקר המדינה המליץ, לא נשאיר.

<אבי בינמו: אנחנו מכבדים את זה.

<אבי בינמו: גם אם אני לא מסכים, אנחנו נכבד את זה.

קארין אלהרר: מוקדנית, לא פורסם מכרז.

<אבי בינמו: לא עובדת.

<אבי בינמו: זה רק מראה שחלק מהליקויים האלה תוקנו בזה שבאנו אל העובדים האלה.

קארין אלהרר: אדוני, אני רק מברכת אותך על תיקון הליקויים, באמת, ללא בדל של ציניות.

<אבי בינמו: אני רוצה להגיד עוד שני משפטים.

קארין אלהרר: רגע, רק נעבור לעניין היועץ המשפטי החיצוני לעירייה.

קארין אלהרר: תגיד לי שתיקנתם את הליקוי, ונעבור הלאה.

<אבי בינמו: אמצנו את המלצות היועץ המשפטי לפי חוזר מנכ"ל.

<אבי בינמו: בחברה הכלכלית מונה יועץ משפטי על-פי מכרז, לא המדובר.

<אבי בינמו: ולגבי יועצים משפטיים אחרים, בהסכמת היועץ המשפטי שלנו, אנחנו יוצאים להתמחרות על-פי המלצת משרד הפנים.

<אבי בינמו: יחד עם זאת, אני רוצה להעיר הערה.

<אבי בינמו: עדיין יש לראש העיר פררוגטיבה לבחון יועצים משפטיים.

<אבי בינמו: החבורה שבאמת יושבת מולי, יושבת מולי אופוזיציה מדהימה, באמת, חזקה מאוד.

<אבי בינמו: יושב שם יושב-ראש הכנסת לשעבר דן תיכון, יושב שם מבקר עיריית קריית-ים, שהוא חבר מועצה אצלי, רועי לוי, שזה משהו שאתם - - -

<שלמה קלדרון: שזה ניגוד עניינים.

<שלמה קלדרון: זה אסור על-פי החוק.

<אבי בינמו: אולי זה הדיון המרכזי של הוועדה, איך מבקר עירייה הוא גם חבר מועצה.

<אבי בינמו: זה דבר הזוי.

<קריאה: מי אמר את זה?

<שלמה קלדרון: לא אמרתי כלום.

<שלמה קלדרון: אני מדבר עם החברים שלי.

קארין אלהרר: מייד ניתן לו את רשות הדיבור.

<שלמה קלדרון: עזוב אותו.

<אבי בינמו: ולכן, אנחנו מבצעים את כל הליך הליקויים.

<אבי בינמו: העומס על היועץ המשפטי שלנו - - -

<שלמה קלדרון: מה יש לך? שב, תירגע, תשמע.

קארין אלהרר: חברים.

<אבי בינמו: היועץ המשפטי שלנו עמוס.

<אבי בינמו: באמת לאחרונה גם חלק מחברי האופוזיציה וגם תושבים הגישו נגדנו בערך כחמש עתירות, איפה שהצטרכנו הסתייענו בעורכי-דין חיצוניים.

<אבי בינמו: לשמחתנו, לפעמים לצערי, זכינו בכל הדיונים.

<אבי בינמו: זכינו בכל הדיונים.

<אבי בינמו: אני רוצה באמת לחזור לאמירה הראשונה.

<אבי בינמו: אני באתי ממקום טוב, וכשנכנסתי לתפקיד ביקשתי שהקדוש ברוך הוא ישאיר לי רק את הרגישות והחמלה.

<קריאה: אמן.

<אבי בינמו: ואמרתי עוד פעם, אני כל חיי התנדבתי במדינת ישראל.

<אבי בינמו: ואני רוצה להגיד לך שיש לי גם קשר אישי לעיר עפולה, קשר אדיר, אני בניתי את אתר ההנצחה ל-170 חללי חטיבת כפיר, הכול בהתנדבות.

<אבי בינמו: כסף לא עניין אותי, לא מעניין אותי.

קארין אלהרר: זה לא נושא הדיון.

<אבי בינמו: לא.

<אבי בינמו: מה שקורה היום לראשי ערים, אני רואה מה שקורה להם.

קארין אלהרר: זה דיון אחר, אל תדאג, גם הוא יהיה.

<אבי בינמו: אנחנו נתקן את כל הליקויים, אני מתחייב כאן, גם בפנייך וגם התחייבנו בפני מבקר המדינה ב-8 ביולי.

קארין אלהרר: מצוין.

<אבי בינמו: הערה אחרונה, כי אני לא יכול להגיד - - -

קארין אלהרר: בבקשה, אדוני.

<אבי בינמו: שבוע שעבר היינו אצל מבקר המדינה בנושא אחר שקשור למבקר, ובאמת לראשונה שמעתי ממנו אומר לי: בינמו, אתה עושה עבודה טובה בנשר.

<אבי בינמו: כי הוא יודע שאנחנו נוגעים בליקויים כמעט יום יום, אבל יחד עם זאת, גם מדובר באנשים, ומחובתי, אם אני יכול להגן עליהם, אני אלחם עליהם עד כלות כוחי, אבל לפי החוק.

קארין אלהרר: תודה רבה.

קארין אלהרר: תגובת מבקר המדינה לדברים שנאמרו.

קארין אלהרר: מי עונה?

דוד ביטן: הנה, הם יושבים לידך.

קארין אלהרר: לא, יש צוות רחב.

<מירה רזין: את הפרטים של הדוח.

<נידאל בלעום: בכל המקרים שדיבר עליהם ראש העירייה, לכולם הייתה זיקה פוליטית או היכרות אישית.

<נידאל בלעום: אצלו זה לא קשור אם צריך ועדת בחינה או לא צריך ועדת בחינה, אם זה תפקיד זוטר או לא, אבל ברגע שיש היכרות אישית או זיקה פוליטית היה צריך לשים לב לעניין הזה.

קארין אלהרר: מינויים שעליהם הצביע ראש העיר ככאלה שתוקנו, אתם בדקתם אותם?

<נידאל בלעום: לא.

<נידאל בלעום: אחרי שכתבנו את הדוח לא עשינו ביקורת מעקב שם.

קארין אלהרר: אתם מתכוונים לערוך כזאת?

<נידאל בלעום: זו החלטה של מבקר המדינה, הוא יחליט לעשות ביקורת מעקב בעוד שנתיים-שלוש, אז אנחנו נעשה את זה.

<אבי בינמו: נתנו לנו תאריך עד 8 ביולי, מבקר המדינה בנוסף למשרד הפנים.

<אבי בינמו: מבקר המדינה עשה עבודה מצוינת, כן, יש לו שיניים, הוא נתן לנו תאריך.

דוד ביטן: אני רוצה רק להבין משהו.

קארין אלהרר: שנייה, חבר הכנסת ביטן.

קארין אלהרר: אני אתן לך.

קארין אלהרר: אדוני, אני מבינה שעד ה-8 במרס אתה אמור להגיש את תיקון הליקויים.

<אבי בינמו: כן, ונגיש.

<קריאה: צדיק.

קארין אלהרר: בסדר גמור.

קארין אלהרר: אני מבקשת רק לקבל העתק לוועדה.

קארין אלהרר: חבר הכנסת ביטן, בבקשה.

דוד ביטן: אני רוצה להבין דבר אחד, לא קשור לנשר, לגבי מה שאמרת.

דוד ביטן: אני מבין שזיקה פוליטית בדרך כלל צריכה לעבור בוועדת המכרזים, למשרות היותר בכירות.

דוד ביטן: אם מדובר בשרת בבית-ספר בעל חצי משרה, אולי המשכורות שלו היא 2,000 שקל בחודש, הוא עבר ועדת בחינה, עדיין הזיקה הפוליטית מונעת ממנו להתקבל?

דוד ביטן: אני רוצה להבין את זה.

דוד ביטן: אני לא מבין משהו.

דוד ביטן: תן לי רגע להדגיש את מה שאמרת.

דוד ביטן: הזיקה הפוליטית מתייחסת למשרות שצריכות לעבור ועדת מכרזים, בעיקר, וגם הנהלים שהועברו, לא על-ידי מבקר המדינה, יש גם את הקוד האתי שיצא לאחרונה וכו', שמתייחס למשרות שעוברות מכרז, וגם מתייחס לתקופה של שנה וחצי.

דוד ביטן: אחרי שנה וחצי בעצם לפי הקוד האתי, אם אני זוכר, וקראתי אותו לפני חמש שנים, אז אחרי שנה וחצי גם הזיקה הפוליטית נופלת.

דוד ביטן: יש מעין תקופת צינון כזאת.

דוד ביטן: מה ההתייחסות שלכם לעניין הזה?

דוד ביטן: אני לא רואה מצב שאם אדם עבר ועדת קבלה לתפקיד שרת בבית-ספר, ועבר ועדת קבלה בלי נוכחות ראש העיר – ראש העיר לא יושב בוועדת קבלה, ועדת קבלה זו ועדה מקצועית, בעיקר, מנכ"ל לפעמים, מנהל כוח-אדם, וכו' – במצב הזה אני לא חושב שלזיקה הפוליטית יש משמעות.

דוד ביטן: וגם לאורך התקופה, לפי הקוד האתי אחרי שנה וחצי הזיקה הפוליטית נופלת גם במסגרת מכרזים, לא רק במסגרת של ועדות קבלה פשוטות.

קארין אלהרר: תשובה.

<נידאל בלעום: בכל מקרה כשיש זיקה פוליטית צריך שיהיו כישורים מיוחדים, ככה קבע בית-המשפט.

<קריאה: איפה זה כתוב?

<קריאה: זה לא כתוב בשום מקום.

דוד ביטן: זה לא נכון מה שאתה אומר.

דוד ביטן: יש את הקוד האתי, הקוד האתי פירש לתקופה של שנה וחצי, יש תקופת צינון.

דוד ביטן: אז אם בן-אדם ישב - -

<קריאות: - - -

קארין אלהרר: היי, שקט.

דוד ביטן: - - בקלפי אז הוא לכל חייו לא יכול להתקבל לעבודה זוטרה, כמו שהוא אומר?

קארין אלהרר: תודה, ביטן.

קארין אלהרר: תשובה.

<רותם קפון: חבר הכנסת ביטן, בעמוד 63 בדוח מתייחסים לסיפור בנושא התחזוקה: משרד מבקר המדינה העיר לעיריית נשר ולעומד בראשה, כי במועד קבלת העובדים האמורים לעבודה בעירייה באופן רשמי, דצמבר 2013, יוחד בקובץ העיסוקים המעודכן לנהג ראש העירייה תיאור תפקיד נפרד מזה של עובד תחזוקה.

דוד ביטן: אני לא מדבר על עיריית נשר, תסלחי לי.

דוד ביטן: אני מדבר על מה שהוא אמר באופן כללי.

דוד ביטן: אני לא מתייחס כרגע לעיריית עפולה, נשר, וכו'.

קארין אלהרר: על עניין של זיקה פוליטית באופן עקרוני.

דוד ביטן: אני אומר שיש תקופת צינון, מה זאת אומרת?

קארין אלהרר: תן לה לענות.

<רותם קפון: יש תשובה.

<רותם קפון: לכל המקרים האלו שנבדקו בדוח, כולל המקרים של התפקידים שהציג ראש העירייה, היה כאן בהליך נפרד - - -

דוד ביטן: אני לא מדבר על המקרים האלה.

קארין אלהרר: גברתי, רק שנייה.

דוד ביטן: אני רוצה להבין את הכלל.

<קריאה: זאת לא השאלה שלו.

קארין אלהרר: גברתי, זאת לא השאלה.

דוד ביטן: מה הכלל אומר?

דוד ביטן: אני לא מקבל את הכלל שאמרת.

דוד ביטן: תראה לי - - -

קארין אלהרר: ביטן, תירגע רגע.

דוד ביטן: בטח שזה לא נכון.

דוד ביטן: אי-אפשר לעבוד ככה באף עיר.

<קריאות: - - -

קארין אלהרר: סליחה, רגע.

<נידאל בלעום: קודם כול, תקופת הצינון היא לחבר מועצה, זה קבוע בפקודת הרשויות.

דוד ביטן: זה לא מדויק.

קארין אלהרר: גברתי, חבר הכנסת ביטן שאל שאלה עקרונית, לא מחובר לדוח הספציפי שאנחנו דנים בו הבוקר.

קארין אלהרר: שאלתו העקרונית היא האם אין ניתוק של הזיקה הפוליטית בחלוף חמש שנים?

דוד ביטן: יש היום לפי הכללים שנקבעו בקוד האתי, נדמה לי שנה וחצי, גם במשרות בכירות, לא רק במשרות זוטרות.

דוד ביטן: כי משרה זוטרה, כאשר ראש העיר או סגן ראש העיר או ממלא-מקום ראש העיר, לא משנה, הגוף הפוליטי הנבחר לא יושב בוועדות קבלה.

דוד ביטן: הוא לא יושב בוועדות קבלה.

דוד ביטן: יושבים אנשי מקצוע.

דוד ביטן: הנושא של זיקה פוליטית למשרות זוטרות מאוד, כשהמשכורת אפילו לפעמים היא לא רק שכר מינימום, היא חצי משרה או שלושת-רבעי משרה, אני לא חושב שפה אתם יכולים לטעון לזיקה פוליטית.

דוד ביטן: במצב הזה אי-אפשר יהיה לעבוד.

דוד ביטן: ראש עיר לא יוכל לעבוד, אני מאוד מצטער.

קארין אלהרר: תשובה.

<נידאל בלעום: תקשיב, בשום מקום בדוח לא אמרנו - - -

דוד ביטן: הם מתקינים כללים שאי-אפשר לעמוד בהם.

קארין אלהרר: ביטן, שאלת שאלה.

<נידאל בלעום: בשום מקום בדוח לא אמרנו שזיקה מונעת ממנו להתמודד לתפקיד.

<נידאל בלעום: אם הוא עומד בכל תנאי הסף והוא גובר על כל המתמודדים האחרים, הוא יזכה.

דוד ביטן: אבל זה בדיוק העניין, זה בדיוק חוסר ההבנה שלכם, עם כל הכבוד, בניהול עיר.

דוד ביטן: תקשיבו רגע, כשיש משרה של שרת בבית-ספר, באים 80 איש להתמודד.

דוד ביטן: 80 איש באים ומגישים בקשה, זו מטרת ועדת הקבלה, זה לא מכרז.

<שלמה קלדרון: נכון.

דוד ביטן: אז מה העניין?

דוד ביטן: אז אם הוא ישב בוועדת קלפי מטעם סיעת ראש העיר או סיעה אחרת פוליטית, אז הוא לא יכול להתקבל?

דוד ביטן: איזה כישורים מיוחדים יכולים להיות לשרת בעניין הזה?

<שלמה קלדרון: לטאטא טוב.

דוד ביטן: תקשיבו, ככה אי-אפשר לנהל עיר, עם כל הכבוד לכם, אתם מטילים, אתם אומרים דברים שאי-אפשר לקיים אותם.

דוד ביטן: אי-אפשר לעשות אותם.

קארין אלהרר: רגע, שנייה, ביטן.

<מירה רזין: סליחה, אבל בכל המקרים פה מדובר על מקרים שבהם ההליך היה לא בסדר.

<מירה רזין: הליך המינוי היה - - -

דוד ביטן: לא מדבר על המקרים, אני מדבר על הנושא.

קארין אלהרר: רגע, אבל תן לה לענות, ביטן.

דוד ביטן: אתם מטילים כללים בעייתיים, מאיפה אתם לוקחים אותם?

<מירה רזין: אני רוצה להגיד, השאלה מה קדם קודם.

<מירה רזין: הזיקה לא קדמה למכרז.

<מירה רזין: קודם כול נבדקו ההליכים של המכרז, וברגע שנמצאו במכרז, ובכל השלבים שתיארתי קודם, דבר שהוא לא - - -

דוד ביטן: לא מדבר על המכרז.

קארין אלהרר: הוא לא מדבר על המכרז, הוא מדבר על ועדה.

<מירה רזין: אני מבינה.

<מירה רזין: גם ועדה.

<מירה רזין: אבל ברגע שמצאנו דברים שלא בסדר, אז אמרנו: אוקיי, בוא נראה למה?

<מירה רזין: כי אתה צריך למצוא את ההסבר אולי למה אדם x נבחר על-פני אדם y כשהכישורים שלו לא התאימו.

דוד ביטן: אתם לא עונים על השאלה.

קארין אלהרר: ביטן, הבנתי את השאלה.

דוד ביטן: מה קורה?

קארין אלהרר: ביטן, רגע, אפשר רגע?

דוד ביטן: אין תקופת צינון מבחינתכם?

קארין אלהרר: אפשר?

קארין אלהרר: ביטן.

דוד ביטן: אני רוצה להבין את הכללים שקורים אצל מבקר המדינה בבדיקות שלו.

קארין אלהרר: הבנתי שאתה רוצה להבין, תן לי רגע.

דוד ביטן: אנחנו בוועדת ביקורת המדינה או לא?

דוד ביטן: אנחנו לא מתייחסים עכשיו לעפולה וזה, גם דנים בנושאים עקרוניים.

קארין אלהרר: הי, תן לו כוס מים, הוא לא רגוע.

דוד ביטן: יש לכם תקופת צינון או אין לכם תקופת צינון?

דוד ביטן: איך זה מתיישב עם הקוד אתי שנקבע לגבי ראשי ערים?

קארין אלהרר: ענבל, תני לו סודה.

דוד ביטן: שם תקופת הצינון שנה וחצי.

קארין אלהרר: ביטן.

דוד ביטן: איזה כללים יש להם?

דוד ביטן: מה, אין לכם כללים מוכנים?

קארין אלהרר: ענבל, בבקשה.

<ענבל עפרון וינשטיין: אני רוצה רק לחדד איזושהי נקודה.

<ענבל עפרון וינשטיין: אנחנו לא דנו בדרישה, ואין דרישה כזאת בדין לכישורים מיוחדים במקרה שהזיקה הפוליטית, זה לא נכתב בשום מקום בדוח.

<ענבל עפרון וינשטיין: העניין של הזיקה הפוליטית זה עניין ניטרלי במובן הזה שזה לא אמור להשפיע לא לטובה ולא לרעה.

דוד ביטן: אתם טוענים שלא הייתה ועדת קבלה.

<קריאות: - - -

<ענבל עפרון וינשטיין: כאשר יש זיקה פוליטית ובמקביל אנחנו רואים שיש ליקויים בהליך המכרזים, אז אנחנו מעלים את אותו החשש.

דוד ביטן: בסדר, אני לא מדבר יותר.

דוד ביטן: אני התייחסתי למה שאמר נידאל, הייתי חייב להתייחס ולעשות - - -

קארין אלהרר: תודה.

דוד ביטן: הבנתי אותך.

קארין אלהרר: תודה רבה.

קארין אלהרר: קיבלת תשובה מספקת?

מאיר כהן: היית חוסכת את כל הוויכוח הזה אם היית עונה לי.

<שלמה קלדרון: זה מיותר.

דוד ביטן: לי חשוב מה העמדה של מבקר המדינה, הוא בודק תיקים, באמת.

קארין אלהרר: ביטן, קיבלת תשובה מספקת?

דוד ביטן: לא מספקת, אבל אני מוכן לקבל אותה.

קארין אלהרר: אני מודה לך.

קארין אלהרר: ההנהלה מודה.

קארין אלהרר: רועי לוי, שמך הוזכר, אתה רוצה להגיב?

קארין אלהרר: בבקשה, שתי דקות.

<רועי לוי: ראשית, אני מברך על הדוח של מבקר המדינה.

<רועי לוי: אני חושב שהם עשו – קראתי את הדוח בעיון – עשו עבודה נפלאה.

<רועי לוי: לצערי, בגלל מסגרת הדיון לא הוכנס לכאן תוצר של הדוח הזה, שזה צו הגנה של חושף שחיתויות שניתן למנכ"ל החברה הכלכלית בעיריית נשר.

<רועי לוי: ואם ניתן צו הגנה של חושף שחיתויות, מה שאומר שקרו שחיתויות בעירייה.

<רועי לוי: שמעתי את חברי הכנסת, גם את חבר הכנסת מר ביטן, וגם את חבר הכנסת דב חנין, מדברים על הנושא של מינויים או איזה שרת או משהו כזה, וגם הזכירו – לא אתה, חבר הכנסת שהיה לפני כן – את הנושא של ארצות-הברית.

<רועי לוי: אני חושב שיש הבדל גדול מאוד בין ארצות-הברית לבין ישראל.

<רועי לוי: מדברים שם כביכול שכל השלטון הולך, אז לא כל השלטון הולך, 1% מכל השלטון שם מתחלף.

דוד ביטן: בכל מקרה שרת לא הולך.

מיכאל מלכיאלי: המשרות הבכירות הולכות.

דוד ביטן: בדיוק.

<רועי לוי: נכון מאוד.

<רועי לוי: משרות האמון הן רק משרות להגשמת מדיניות.

<רועי לוי: וכשעושים מינוי פוליטי של שרת, זה לא בשביל מדיניות, זה בכדי שאותו שרת אחר כך ישרת אותך בבחירות.

<רועי לוי: וכבר נאמר על הדבר הזה שהמינויים הפוליטיים ברשויות המקומיות – לא בכולן, אולי נשר גם לא שם, אבל אני מאמין שברובן – הם מינויים בבחינת בעל הג'וב הוא בעל החוב.

<רועי לוי: שבעל החוב הזה אחר כך אמור לשרת אותך בבחירות הקרובות שיגיעו.

<רועי לוי: אלו מינויים מושחתים.

<רועי לוי: אנחנו מדברים על מינויים פוליטיים, וזה נשמע אולי איזושהי מילה יפה, אז אני מבקש לקרוא לילד בשמו, גברתי היושבת-ראש, מדובר בשוחד בחירות, מדובר בהונאה.

<רועי לוי: גם אמרה כאן גב' רזין, יש כאן פרוטוקולים שזויפו, זיוף פרוטוקולים אלו עבירות חמורות.

<רועי לוי: מדובר כאן על עבירות חמורות כפי שמוצגות בדוח מבקר המדינה הזה, וכפי שמוצג על-פני 16 עמודים בצו שנתן מבקר המדינה למנכ"ל החברה הכלכלית.

<רועי לוי: אז זה יפה שאנחנו עושים כאן איזשהו דיון כזה, דיון על על מינויים פוליטיים, אבל אני אומר לכם באופן חד-משמעי וברור, מדובר כאן בעבירות כתוצאה מהמינויים הפוליטיים האלה.

<רועי לוי: והדבר הכי חמור של המינויים הפוליטיים האלה זה שבסופו של דבר אנשים טובים, באמת אנשים טובים שאמורים להגיע לתפקידים, והלכו וההורים שלהם שולחים אותם ללמוד תואר ראשון ותואר שני, ומבטיחים להם שזה יהיה העתיד שלהם במדינת ישראל, בסופו של דבר מגיעים להתמודד על איזשהו מכרז, ומישהו אחר עוקף אותם בסיבוב רק כי אבא שלו הרים שלט בבחירות.

<רועי לוי: אז זה יפה מאוד שאנחנו מדברים על מינויים פוליטיים, אבל מה התוצאה של המינויים הפוליטיים האלה?

<רועי לוי: איך זה הורס את החברים שלי?

<רועי לוי: איך זה הורס את החברה שלנו?

<רועי לוי: אנשים כאן ירקו דם על המדינה הזאת.

<אבי בינמו: בדיוק איך שהתקבלת כמבקר עיריית קריית-ים.

<אבי בינמו: איך התקבלת לעבודה שם?

<אבי בינמו: מה אתה מלין על אנשים?

קארין אלהרר: ששש.

קארין אלהרר: אדוני, אדוני.

<רועי לוי: אנשים כאן ירקו דם במדינה הזאת.

<אבי בינמו: איך הוא התקבל לעבודה בקריית-ים?

קארין אלהרר: אדוני.

<רועי לוי: אדוני, ראש העיר, אני מבקש ממך לא - - -

<קריאה: מה זה קשור?

דוד ביטן: לא יודע, הוא אומר שמינויים פוליטיים זה לא טוב.

דוד ביטן: מה לא טוב?

קארין אלהרר: מה הבעיה עם זה, אדוני, ראש העיר?

קארין אלהרר: אני שואלת.

<אבי בינמו: לא יכול להיות ששומר סף ברשות אחת יהיה חבר מועצה ברשות אחרת שסמוכה.

קארין אלהרר: למה?

<אבי בינמו: ככה כתוב בחוק.

קארין אלהרר: אתם בתחרות?

<אבי בינמו: ככה כתוב בחוק.

<אבי בינמו: לא יכול להיות מנכ"ל של עירייה אחת וחבר מועצה בעירייה אחרת, אין תקדים לזה במדינת ישראל.

קארין אלהרר: זה לא יכול להיות?

קארין אלהרר: יש הבדל בין מנכ"ל לבין מבקר.

<אבי בינמו: אין תקדים לזה שמבקר בעיריית קריית-ים, ואין תקדים לזה שיהיה חבר מועצה ברשות אחרת, זה כתוב על-פי חוק.

דוד ביטן: זה לא מתקבל על הדעת.

דוד ביטן: אתה מבקר - - -

<קריאה: ניגוד עניינים.

<אבי בינמו: מה זה?

<אבי בינמו: זו עבירה פלילית.

קארין אלהרר: זו לא עבירה פלילית.

<אבי בינמו: זו עבירה יותר מזה.

<קריאה: זה עבירה פלילית.

קארין אלהרר: אין שום עבירה.

דוד ביטן: זו לא עבירה, אבל זה לא ראוי.

<יורם רבין: באיזה חוק זה כתוב, אדוני?

דוד ביטן: זה לא כתוב בשום חוק.

דוד ביטן: כמה דברים אתם אומרים והם לא כתובים בשום חוק?

דוד ביטן: יש כללים ברורים של מינהל תקין, תסלח לי, עם כל הכבוד.

<קריאות: - - -

קארין אלהרר: סליחה.

<יורם רבין: אדוני, אני שואל שאלה כדי להבין, למה אתה כועס?

דוד ביטן: לא כתוב את זה בשום חוק.

דוד ביטן: לא צועק, אני רק עונה לך.

<יורם רבין: תשמע, יכול להיות שזה כתוב, יכול להיות שזה לא כתוב, אבל אדוני אומר שזה כתוב, אני שואל איפה זה כתוב.

דוד ביטן: זה לא כתוב.

דוד ביטן: ודאי שלא.

<יורם רבין: צועק את זה חמש פעמים שזה כתוב בחוק.

דוד ביטן: יש הרי ועדה לניגוד עניינים, דרך אגב.

<יורם רבין: אני מחכה.

<יורם רבין: יכול להיות שזה כתוב בחוק, אני מבקש לראות.

דוד ביטן: לא יודע, אולי זה כתוב - - -

קארין אלהרר: זה לא כתוב, אבל עזבו.

דוד ביטן: אפשר לפנות הרי לוועדה לניגוד עניינים.

<יורם רבין: איזו מן תרבות דיון זו?

<יורם רבין: שואלים שאלה, אתה כועס על השאלה.

דוד ביטן: מי כועס?

<יורם רבין: לא יודע.

<יורם רבין: אתם כועסים על שאלה.

<יורם רבין: אני שואל איפה זה כתוב בחוק, רוצה ללמוד.

דוד ביטן: שיענה לך.

דוד ביטן: מה אתה רוצה ממני?

<יורם רבין: בסדר.

קארין אלהרר: תודה.

<אבי בינמו: הנה, אני אענה לו, בבקשה.

<אבי בינמו: על-פי דיני העיריות - - -

קארין אלהרר: מה זה דיני העיריות?

<יורם רבין: תפנה אותי לחוק.

<אבי בינמו: לפי דיני העיריות - - -

קארין אלהרר: אדוני, מה זה דיני העיריות?

<יורם רבין: תפנה אותי לסעיף בחוק.

<אבי בינמו: לא באתי לכאן עם - - - אם את מוכנה להקשיב - - -

<קריאות: - - -

קארין אלהרר: סליחה, מה קרה לכם?

דוד ביטן: אני לא חושב, אני חושב שיש בעיה עם זה, אבל לא משנה.

<רועי לוי: אני אראה לך, אני אחר כך אוכיח גם לך.

דוד ביטן: יכול להיות.

דוד ביטן: אני אענה לך במקומו.

קארין אלהרר: ביטן, ביטן.

דוד ביטן: אני צריך ללכת.

קארין אלהרר: נו, תלך.

קארין אלהרר: אין לך איזה ערוץ?

דוד ביטן: אני צריך ללכת, הגיע יושב-ראש השדולה של גיאורגיה, אני חייב ללכת.

קארין אלהרר: אה, חברים טובים.

דוד ביטן: אבל אני אגיד לכם דבר אחד, לא הכול נקבע בחוק, יש כללים שנקבעים - - -

קארין אלהרר: החיים עצמם.

דוד ביטן: גם משרד הפנים מוציא נהלים ומוציא הודעות וכו', וגם אתם קובעים בספרים האלה איזה נורמה מסוימת שצריך לפעול לפיה, לא הכול נקבע בחוק.

דוד ביטן: אבל הנושא הזה של מבקר עירייה, שזו היד הארוכה של מבקר המדינה בכל עיר ועיר - - -

קארין אלהרר: באמת?

<יורם רבין: זה לא מדויק.

<מירה רזין: לא.

קארין אלהרר: מאיפה זה בא?

דוד ביטן: אני אומר, מה, אתם רוצים להגיד לי?

דוד ביטן: גם אני קובע נורמה, מה הבעיה?

קארין אלהרר: אה, אתה קובע?

קארין אלהרר: אוקיי.

יגאל גואטה: מה זה גם אתה קובע נורמה?

<רועי לוי: אדוני חבר הכנסת, ברשותך, על הנושא הזה היה דיון בבית-משפט בעניין שלי - -

דוד ביטן: יכול להיות.

<רועי לוי: - - ובית-המשפט המחוזי קבע שאני יכול להיות מבקר עירייה.

<רועי לוי: אז קצת תכבדו את מקום עבודתי, אני מבקש, זה לא הדיון.

<רועי לוי: הדיון כאן הוא על מינוים פוליטיים.

דוד ביטן: בסדר, אבל אני חושב שמבקרי עיר הם בכל זאת איזושהי יד ארוכה של מבקר המדינה בכל מקום ומקום.

קארין אלהרר: ביטן, עד שהוא לא יגיד את כל מה שהוא צריך הוא לא - - -

<מירה רזין: הוא גוף מבוקר שלנו, המבקרים ברשויות המקומיות.

דוד ביטן: אז מה?

דוד ביטן: אבל הוא עדיין היד הארוכה שלכם.

<מירה רזין: גם את המבקרים ברשויות המקומיות אנחנו מבקרים, לכן הוא לא זרוע ארוכה שלנו.

דוד ביטן: זה שהם גוף מבוקר זה לא אומר עדיין שהוא לא ידו הארוכה של מבקר המדינה.

<מירה רזין: לא, הוא לא.

<מירה רזין: איך הוא ידו הארוכה אם הוא מבוקר על ידנו?

קארין אלהרר: הוא לא ידו הארוכה.

דוד ביטן: לדעתי.

קארין אלהרר: מה זה לדעתך?

דוד ביטן: לא יודע מה בית-משפט החליט.

דוד ביטן: צריכים לקבוע כללים אחרים לעניין הזה, בלי קשר למינוי שלך כמבקר אני מדבר באופן כללי.

קארין אלהרר: תפנה את דעתך לבית-המשפט.

קארין אלהרר: תודה רבה, חבר הכנסת ביטן.

קארין אלהרר: רועי, בבקשה.

<רועי לוי: גברתי, אני מתנצל שקטעו אותי, אני רוצה להמשיך בבקשה מאותו מקום.

קארין אלהרר: אבל יש לך עוד דקה וחצי.

<רועי לוי: בקושי נתנו לי לדבר.

קארין אלהרר: דקה וחצי, בבקשה, זוז.

<רועי לוי: אני אשתדל לקצר.

<רועי לוי: גברתי, התחלתי להגיד שהמינויים האלה בסופו של דבר הורסים את החברים שלי והורסים את המדינה שלנו, ויש כאן פגיעה עמוקה ואנושה באמות המוסר.

<רועי לוי: אני חושב שזה לא פחות מהאיומים הביטחוניים שיש עלינו כשצעירים, וזוגות צעירים שהולכים ולומדים לא מוצאים את מקומם רק בשל התופעה הזאת.

<רועי לוי: גברתי, אני מבקש להתייחס גם לדברים ספציפיים בעניין של נשר ואולי בהקשר הזה.

<רועי לוי: אני רוצה לספר לוועדה ולחבר הכנסת ביטן, ולחבר הכנסת מאיר כהן שהצטרף אלינו, ולחבר הכנסת ברושי, ולכל הנוכחים, סיפור קטן, ובזה אסיים, כדי להסביר מה עשה המינוי שקראת לו שרת.

<רועי לוי: אבל אני אתייחס לזה באותו כובד של משקל של גנן בעיריית נשר, מינוי פוליטי.

<רועי לוי: אז ביום אחד מספר לנו מבקר עיריית נשר בדוח הביקורת שלו שמגיעות תלונות ברחבי העיר על עצי נוי שנכרתים.

<רועי לוי: הלכו ובדקו את המינוי הפוליטי הזה, ומסתבר שאותו אדם שהיה פעיל בחירות לקח תחתיו שמונה עובדים, בנה מנסרה בביתו על חשבון העירייה, כורת עצי נוי ברחבי העיר, הופך אותם לבולי עץ.

דוד ביטן: זה בגלל שהוא מינוי פוליטי?

דוד ביטן: זה לא בגלל שהוא מינוי פוליטי.

דוד ביטן: זה בגלל שהוא לא עושה את העבודה שלו.

דוד ביטן: הוא צריך להיות מפוטר באותו רגע.

קארין אלהרר: ביטן, אל תענה.

<רועי לוי: אדוני, זה מה שממינוי פוליטי בסופו של דבר יוצא.

דוד ביטן: אין שום קשר למינוי פוליטי.

<אבי בינמו: הוא פוטר באותו רגע.

דוד ביטן: מה הקשר בין זה למינוי פוליטי?

<רועי לוי: כשאנשים לא ראויים מגיעים לתפקיד - - -

דוד ביטן: שום קשר.

דוד ביטן: מי שלא ראוי שילך הביתה.

יגאל גואטה: מה הקשר?

מיכאל מלכיאלי: לא צריך לקחת מקרה אחד ולהטיל על הכול .

קארין אלהרר: תודה רבה.

<קריאות: - - -

דוד ביטן: מה זה הדבר הזה?

קארין אלהרר: למה אתם מפריעים לי?

דוד ביטן: מה זה מפריעים?

קארין אלהרר: אתם אמורים לעזור לי, לא להפריע לי.

<רועי לוי: גברתי, יש המלצה בדוח מבקר המדינה, זה לא דבר שנכתב כל יום.

<רועי לוי: אני קורא הרבה דוחות מבקר המדינה, אולי את כולם.

קארין אלהרר: רועי, לסיים.

<רועי לוי: אני מסיים.

<רועי לוי: מבקר המדינה ממליץ כאן על פתיחה בחקירה פלילית.

דוד ביטן: אני צריך ללכת.

קארין אלהרר: תלך כבר.

<רועי לוי: ואני מזכיר לכל חברי הכנסת ולכל הנוכחים, מבקר המדינה ממליץ על פתיחה בחקירה פלילית בעיריית נשר.

קארין אלהרר: זה אצל היועץ המשפטי לממשלה.

<אבי בינמו: זה לא נכון, והוא לא ממליץ את זה.

<רועי לוי: מה שאומר שבסופו של דבר יש כאן המלצות קשות.

<רועי לוי: היועץ המשפטי לממשלה - - -

<קריאות: - - -

<רועי לוי: אני מבקש שהאנשים מאחורה לא יפריעו, אני לא יכול לדבר ככה.

קארין אלהרר: הסדרנים מאחורה משליטים סדר.

<רועי לוי: ראש העיר הביא לכאן אנשים כדי שיפריעו לי, ואני מבקש שלא יפריעו לי.

<אבי בינמו: אתה רוצה לפטר עובד של 2,000 שקל?

קארין אלהרר: שקט.

<רועי לוי: אני מבקש לתת לי לדבר.

קארין אלהרר: רבותי הסדרנים, אני חוזרת על בקשתי, אדם שמדבר ללא רשות דיבור יצא החוצה, יש קפיטריה נחמדה, ישתה משהו, יתרענן, ויחזור.

<קריאה: אבל נגמרה לו הדקה וחצי, גברתי.

<קריאה: גברתי, הדקה וחצי הסתיימה.

קארין אלהרר: תודה.

קארין אלהרר: אל תנהל לי את הדיון.

קארין אלהרר: תודה רבה.

קארין אלהרר: בבקשה.

<רועי לוי: אני אזכיר רק שמדובר בעובדי עירייה.

<רועי לוי: אבל אני עדיין אומר, ובזה אסיים, אני לא חושב שבדוח הזה צריך להתייחס אך ורק לרשימה של העובדים אם לפטר או לא לפטר.

קארין אלהרר: אלא?

<רועי לוי: בגלל שזה הש"ג.

<רועי לוי: יש מישהו שאחראי על כל זה, ויש כאן המלצה למשרד הפנים, חד-משמעית, והקריאה אותה הגב' רזין, לנקוט באמצעים תקיפים העומדים לרשותו, למשרד הפנים, כנגד ראש עיריית נשר ועפולה.

<רועי לוי: מה משרד הפנים כרגולטור עושה כדי לפתור את השחיתות ברשויות המקומיות?

קארין אלהרר: תודה רבה.

דוד ביטן: לפני שאני הולך אני יכול להגיד משהו?

קארין אלהרר: אתה עוד פה?

דוד ביטן: כן.

איתן ברושי: כבר דיברת חמש פעמים כשאתה מאיים שאתה הולך.

איתן ברושי: קודם כול אל תלך.

איתן ברושי: אם אפשר אל תלך.

דוד ביטן: אני מדבר על נושאים עקרוניים, עם כל הכבוד לנשר, עפולה, ולא יודע מה.

קארין אלהרר: ביטן, במחילה, משפט, כי יש עוד חברי כנסת שרוצים לדבר.

קארין אלהרר: תראה, החדר עמוס.

דוד ביטן: משפט.

דוד ביטן: לא יודע אם אני מסוגל להגיד משפט, אבל פלוס מינוס.

קארין אלהרר: כבר אמרת שניים.

איתן ברושי: בשבת תרבות, תשלים את זה אחר כך.

דוד ביטן: יש לי שבת תרבות שהמנחה זה זוהיר בהלול בעכו.

קארין אלהרר: נו, אני שומעת את זה כבר - - -

דוד ביטן: רק אני לא יודע אם אני אספיק לתת תשובה לפי אורך השאלה.

איתן ברושי: לפחות תוכל לדבר בעברית תיקנית.

יעקב אשר: צריך להפסיק עם השבת תרבות הזאת.

יעקב אשר: לך תנוח בשבת, עזוב אותנו.

קארין אלהרר: יאללה.

דוד ביטן: אני הולך ברגל לשבת תרבות הזאת.

קארין אלהרר: ביטן, קדימה.

דוד ביטן: אני לוקח - - - והולך ברגל, זה בסדר?

קארין אלהרר: ביטן.

דוד ביטן: מה שאני רוצה לומר, לא ביקורת ליושבת-ראש הוועדה, חס וחלילה, אבל אנחנו בוועדה לביקורת המדינה לא צריכים כל כך להתייחס לגופו של עניין בנשר, בעפולה, או מקום אחר, זה תפקיד מבקר המדינה.

דוד ביטן: תביאי לי רגע, אני רוצה להגיד לך.

קארין אלהרר: תגיד לי, אתה מכיר את התפקיד של הוועדה כחבר ותיק?

דוד ביטן: אני מכיר טוב מאוד, ואני רוצה להתייחס לעניין.

יגאל גואטה: ביטן הוא חבר כנסת חדש.

דוד ביטן: בעניין הזה אנחנו צריכים לסמוך על מבקר המדינה, וצריכים לסמוך על תיקון הליקויים, ואם לא נעשה תיקון ליקויים, אז יש אפשרות לטפל בזה.

דוד ביטן: אנחנו צריכים לדבר על נושאים עקרוניים, ולכן נשאלת השאלה – באמת, הועלתה טענה באמת יפה לגבי מינויים פוליטיים ברשויות מקומיות, אז אפשר לעשות דיון אחד שלם על העניין הזה.

דוד ביטן: כמו שאנחנו מצפים ורוצים שבכל הרשויות המינויים יהיו ראויים, אבל זה לא אומר שאם מישהו תלה שלט, כי יש גבול גם לאן אתה הולך בנושא של הקשר הפוליטי, מישהו תלה שלט אז הוא לא ראוי להיות בתפקיד.

דוד ביטן: זה דבר ששמעתי ממך, וזה דבר שעלי לא מקובל.

קארין אלהרר: כישורים מיוחדים.

דוד ביטן: אני צריך להזכיר לכם, ניקח לדוגמה את חברי מרכז הליכוד שלא יכולים הרי לקבל שום תפקיד במדינת ישראל.

קארין אלהרר: מסכנים.

<קריאה: אנחנו סוטים בכלל מהעניין.

דוד ביטן: תסלחי לי, וגם הילדים שלהם כשהם ממלאים טופס – גם אם הבת שלי היא בכלל בוחרת מרצ ואין לה שום קשר אתי והיא לא מדברת איתי שנתיים, עדיין היא צריכה לסמן שאבא שלה חבר מרכז, והיא לא יכולה לקבל שום תפקיד.

קארין אלהרר: טוב, אוקיי.

דוד ביטן: הדבר הזה, הריטואל הזה שהלכתם רחוק מדי, שהולכים רחוק מדי עם העניין, עלי הוא לא מקובל.

קארין אלהרר: בסדר.

קארין אלהרר: תודה.

דוד ביטן: והגיע הזמן גם ליצור איזון ראוי בין הזכות של אדם להשתתף בכל מה שקשור בדמוקרטיה הישראלית, יש גם חשיבות לפעילים בבחירות.

קארין אלהרר: תודה.

דוד ביטן: ההשתתפות הדמוקרטית שלהם בתהליך הבחירה לבין הנושא של קבלה לעבודה.

קארין אלהרר: תודה רבה.

דוד ביטן: את זה צריכים לסדר, וגם את זה אני מבקש מיושבת-ראש הוועדה שפעם אחת בואי ננהל דיון ראוי לעניין הזה.

קארין אלהרר: אני יותר מאשמח.

דוד ביטן: ונגמור ונקבע כללים שאפשר ללכת אתם.

קארין אלהרר: אתך רק דיונים חסויים, ביטן.

קארין אלהרר: תודה רבה.

יגאל גואטה: הבטחת שאתה הולך.

דוד ביטן: אני הולך, זהו, נגמר.

דוד ביטן: אני נעלבתי ואני הולך.

קארין אלהרר: לא.

קארין אלהרר: ד"ש לגיאורגים.

קארין אלהרר: חבר הכנסת מאיר כהן, בבקשה.

מאיר כהן: ביטן, תגיד להם שאתה יודע לדבר גרוזינית.

דוד ביטן: אני מבקש שתיתני ליש עתיד לדבר.

קארין אלהרר: אני אנסה.

מאיר כהן: תודה רבה.

מאיר כהן: שלום, גברתי, בוקר טוב לכולם.

מאיר כהן: א', אנחנו צריכים להיות זהירים בישיבות מהסוג הזה כשמדברים על השחיתות ברשויות מקומיות.

מאיר כהן: רוב הרשויות המקומיות אינן מושחתות, וראשי הערים עושים שם עבודה מצוינת.

מאיר כהן: צריך מאוד להיזהר, כי החברה הישראלית יודעת כל כך לשפוט ולתלות ולערוף ראשים גם של כאלה שלא מגיע להם.

מאיר כהן: אז נהיה זהירים בשיח הזה.

מאיר כהן: מותר לאדם לתלות שלט.

מאיר כהן: אני הייתי ראש עיר כזה או אחר, ובתנאי שזה לא נמצא ברשימה של הכישורים שלו כשהוא בא ל - - -

קארין אלהרר: להתקבל למשרה.

מאיר כהן: צריך להיות מאוד זהירים.

מאיר כהן: גם בתפקידים שהם תפקידים זוטרים יש משמעות לזה.

מאיר כהן: אם 100 ניגשים להיות שרת, והדרישות הן 12 שנות לימוד, ובתוך ה-100 האלה יש חמישה שהם אנשי שלומי ואחד מהם נבחר, זה לא תקין.

מאיר כהן: נקודה.

מאיר כהן: אלא אם כן באמת יש איזה מרחק פרספקטיבה של זמן שבהחלט מלבינה את העסק הזה.

מאיר כהן: אם אדם תלה שלט, לא צריך לזכור לו את זה לשלוש וארבע וחמש שנים.

מאיר כהן: אני רוצה רק בנקודה ששמעתי מרועי לוי.

מאיר כהן: יש פסיקה חלוטה של בית-משפט אצל רועי לוי – תדייק, תתקן אותי.

<רועי לוי: של בית-משפט מחוזי.

מאיר כהן: של בית-משפט מחוזי שאומר שאין ניגוד אינטרסים בין היותו מבקר עיריית קריית-ים לבין היותו חבר במועצת העיר נשר.

<אבי בינמו: אני מופתע שאני שומע את זה מחבר כנסת.

<רועי לוי: עת"מ 54193-03-15.

קארין אלהרר: רועי, תירגע.

מאיר כהן: שנייה.

<אבי בינמו: אני מופתע שאני שומע את מחבר כנסת.

מאיר כהן: אתה לא תעז להיכנס לתוך הדברים שלי, בסדר?

מאיר כהן: סליחה, עם כל הכבוד שאני רוחש לך.

<אבי בינמו: אז אני לא אעז.

מאיר כהן: אז תפסיק, אל תיכנס.

מאיר כהן: אני הפרעתי לך?

יעקב אשר: מאיר, מאיר.

יעקב אשר: אל תשכח, היינו ראשי ערים, מאיר.

<אבי בינמו: מה, אתה מאיים עלי?

מאיר כהן: אני לא מאיים, אני אומר לך שלא תעז להיכנס לדברים.

<אבי בינמו: אל תאיים עלי.

<קריאות: - - -

<קריאה: מה אתה מאיים עליו?

קארין אלהרר: שקט.

מאיר כהן: אני הפרעתי לך?

מאיר כהן: תגיד לי?

יעקב אשר: מאיר.

<קריאות: - - -

<קריאה: מה אתה מאיים?

<קריאה: תתבייש לך, אתה נציג ציבור.

<קריאה: תתבייש לך, איך אתה מאיים.

קארין אלהרר: סדרנים.

קארין אלהרר: לצאת.

<קריאות: - - -

קארין אלהרר: נא לצאת.

מאיר כהן: מה זה הדבר הזה?

<שלומי זינו: הם עובדי העירייה, הגיעו בהסעות מהעירייה.

<שלומי זינו: אני ראיתי אותם.

מאיר כהן: מה זה הדבר הזה?

<קריאה: באו בהסעות מתוך בניין העירייה.

קארין אלהרר: בבקשה, מאיר, חבר הכנסת כהן.

יעקב אשר: מאיר, אל תשכח מאיפה באנו, הלו.

מאיר כהן: בסדר גמור.

יעקב אשר: אני מרגיע.

מאיר כהן: סליחה, אני לא מעז להפריע לראש עיר כשהוא מדבר, אתה יודע את זה, דיבר את כל מה שהוא רצה.

מאיר כהן: אם אני מדבר - - -

<אבי בינמו: סליחה.

<אבי בינמו: גמרנו.

מאיר כהן: אם יש החלטת בית-משפט כזאת שבית-משפט החליט, אז שני דברים, או שאתם הולכים לערכאה אחרת, אדוני, או שתחזיר אותו למועצה.

<אבי בינמו: אנחנו בערכאה נוספת.

מאיר כהן: האם אתה מתחייב שאחרי הערכאה הנוספת, אם היא תחליט שהוא חוזר לעבודה, אתה מחזיר אותו לעבודה?

<אבי בינמו: אני לא המעסיק שלו.

יגאל גואטה: הוא לא המעסיק שלו.

<קריאות: - - -

מאיר כהן: אבל פיטרת אותו, על אחת כמה וכמה שהוא נבחר על-ידי הציבור.

קארין אלהרר: הוא פיטר אותו.

מאיר כהן: הוא פיטר אותו.

מאיר כהן: שים לב, והוא נבחר ציבור.

מאיר כהן: אני רוצה שתבין, אשר, הוא נבחר ציבור.

יעקב אשר: ממה הוא פיטר אותו?

מאיר כהן: מלהיות חבר מועצה.

קארין אלהרר: מלהיות חבר מועצה.

<אבי בינמו: זו הסמכות שלי.

מאיר כהן: הבנת את הדבר?

קארין אלהרר: אנחנו נתקן את החוק הזה, כבר הגשתי הצעה.

מאיר כהן: זה לא שהוא פיטר אותו מהעבודה, הוא פיטר אותו מלהיות נציג.

<קריאה: איך תתקנו את החוק?

קארין אלהרר: תתפלא.

יעקב אשר: ממה הוא פיטר אותו?

מאיר כהן: על זה שהוא מבקר של עיר סמוכה.

מאיר כהן: הלך המבקר - - -

<קריאות: - - -

<אבי בינמו: אין לו - - - כמבקר.

קארין אלהרר: סליחה, אין פה ניגוד עניינים עם העירייה, ואתה פיטרת אותו.

איתן ברושי: זה לא הנושא של הדיון היום.

קארין אלהרר: חברים.

קארין אלהרר: מאיר.

מאיר כהן: זהו, תודה רבה, גברתי.

קארין אלהרר: תודה.

קארין אלהרר: חבר הכנסת אשר.

יעקב אשר: גברתי, מאיר, אני רוצה לומר משהו באמת גם בהסתכלות אמיתית.

יעקב אשר: קודם כול אני לא יודע, יש חוק איך מפטרים חבר מועצה, זה לא דבר פשוט בכלל.

קארין אלהרר: זה דבר מאוד פשוט, דרך אגב, בדקתי את זה, יש אפשרות לראש העיר.

יעקב אשר: תספרי את זה לראשי הערים, יש כאלה שמתים - - -

קארין אלהרר: אדוני, תראה, יכול להיות שבפרקטיקה - - -

יעקב אשר: גואטה היה חבר מועצה אצלי כשהייתי ראש עיר - -

יגאל גואטה: הוא היה מת לפטר.

יעקב אשר: - - עוד לא הצלחתי לפטר אותו.

קארין אלהרר: הוא לא היה מספיק - - -

יגאל גואטה: ספר שלם הוא עבר ולא מצא סעיף.

קארין אלהרר: גואטה, נפלת על ראש עיר לא מאוד מתוחכם כנראה.

יעקב אשר: אני מודה לך.

יגאל גואטה: אני מוחה על זה.

יואב בן צור: הוא היה מספיק חכם לא לעשות את זה.

קארין אלהרר: בדיוק.

קארין אלהרר: אני אומרת לך שהיום לפי פקודת העיריות ראש עיר לא צריך אפילו הסכמה של אף אחד, הוא אומר: ואללה, יש ניגוד עניינים, לא הגעת לישיבות שלושה חודשים - - -

יעקב אשר: אוו.

יגאל גואטה: אוו.

יעקב אשר: אני עכשיו ברשות דיבור.

יואב בן צור: אבל גואטה גר בעירייה.

יעקב אשר: אני עכשיו ברשות דיבור, תני לי רגע להשלים.

יגאל גואטה: אני יש לי בעיה אחרת, שאני שלושה ימים לא הגעתי הביתה, אני ישן בעירייה.

קארין אלהרר: זה לא אוו, אוו.

קארין אלהרר: כן, בבקשה.

יעקב אשר: תקשיבי לי, בואו לא נהיה יפי נפש לשום כיוון, בסדר?

יעקב אשר: וזה מה שאמרתי, וניסיתי להגיע לכאן, ואת יודעת מה, העלית לי את זה להנחתה.

יעקב אשר: יש חוק במדינת ישראל על מה מפטרים, על מה לא מפטרים.

קארין אלהרר: נכון.

יעקב אשר: אי-אפשר לעשות מה שרוצים, וזה טוב שאי-אפשר לעשות מה שרוצים.

<שלומי זינו: זה לא הדיון.

יעקב אשר: סליחה, אל תגיד לי מה הדיון, עם כל הכבוד.

קארין אלהרר: הוא חבר כנסת, מותר לו.

מאיר כהן: בוא הנה, מה זה?

מאיר כהן: לא ראיתי ועדה כזאת.

מאיר כהן: מה זה הדבר הזה?

קארין אלהרר: חברים, מותר לו לדבר על החסה.

קארין אלהרר: אל תפריעו לו.

מאיר כהן: אחד אומר לי תתבייש, אני רוצה לראות מי זה הגיבור הזה.

מאיר כהן: מה זה הדבר הזה?

יעקב אשר: אני לא רוצה שאף אחד יבוא וינופף מה שנקרא - - -

קארין אלהרר: היום אפשר לעשות מה שהם רוצים, אני אראה לך את הפקודה.

קארין אלהרר: אם תרצה תצטרף להצעה.

יעקב אשר: אם תגישי הצעת חוק סבירה ונורמלית אני אצטרף אתך בשמחה רבה.

קארין אלהרר: הנה, אני מגישה אותה.

יעקב אשר: אבל אני אומר שזה לא עובד ככה.

יעקב אשר: אם חבר מועצה לא הגיע כמה ישיבות או עוד דברים.

יעקב אשר: תני לי רגע לכיוון שלי, בסדר?

יעקב אשר: אני מפחד שבסוף ראש העיר יקבל דוח ממבקר העיר.

יעקב אשר: המדינה, למה לא מיצית את ההליך עם חבר מועצה שלא הגיע לישיבות על-פי חוק?

יעקב אשר: רגע, רגע.

קארין אלהרר: עם זה אין בעיה, שיפטר.

יעקב אשר: אז יכול להיות שזה הסיפור.

קארין אלהרר: על ישיבות שיפטר.

יעקב אשר: אז יכול שזה הסיפור, אלא מה?

יעקב אשר: אנחנו אומרים שיש מתח גדול במקרה הזה, לא משנה באיזו עיר זה, בין ראש העיר לאותו בן-אדם, וכל אחד מנצל את המתח לכיוון אחר.

קארין אלהרר: נכון.

יעקב אשר: כי הרי אם הוא לא היה אופוזיציה הוא לא היה מנצל את כישוריו כמבקר עירייה כדי לדעת – רגע, לא אמרתי שהוא ניצל משהו אחר.

קארין אלהרר: לא אמרתי כלום.

יעקב אשר: יפה.

יעקב אשר: הוא לא היה מנצל את אישוריו כמבקר עירייה ומנסה בצורה כזו או אחרת, הרי זה בא מרקע פוליטי, עם כל הכבוד.

יעקב אשר: הוא חושב שמישהו אחר צריך להיות ראש עיר, ולא ראש העיר הזה.

יעקב אשר: הוא משתמש בכלים שיש לו, אז יכול להיות שגם ראש העיר השתמש בכלים שיש לו, אבל הוא השתמש בכלים הנכונים המותרים על-פי חוק.

יעקב אשר: כי אם הוא לא מתפקד כחבר מועצה, הוא יכול לעצור אותו.

יעקב אשר: ולכן אני אומר, בואו לא נעשה משחקים, יש פה אגו פוליטי שקיים גם בבניין הזה, וגם בכל בניין מועצה כנראה במדינת ישראל.

יעקב אשר: זה אחד.

קארין אלהרר: הכול בסדר.

יעקב אשר: אנחנו צריכים למדוד את הכול על-פי החוק ועל-פי ההליכים.

יעקב אשר: נציג מבקר המדינה, אנחנו צריכים לבדוק ולבחון את הכול בפלס הזה של התנהלות חוקית או לא חוקית, וציבורית או לא ציבורית, נקודה.

יעקב אשר: עכשיו אני רוצה לומר עוד דבר אחד.

יעקב אשר: אם אנחנו אומרים שאדם – אני לא מכיר במדינת ישראל חוק שאומר שאסור לאדם לשים שלט לבחירות, ואני לא מכיר את הסיפור הזה אישית, אני חושב שאני כמעט גם לא מכיר אישית את האנשים, ואני גם לא מש"ס.

<רועי לוי: מאיפה אתה?

יעקב אשר: מאיפה?

יעקב אשר: אחר כך נשב על כוס קפה, אני אספר לך איפה נולדתי, כמה ילדים יש לי, נכדים, וזה.

מאיר כהן: אשר, לא הכול מושלם.

יעקב אשר: לא הכול מושלם.

יעקב אשר: אני לא מכיר חוק שאוסר על בן-אדם – אולי הפוך, אולי יש אפילו הרבה מאוד בדמוקרטיה - - -

קארין אלהרר: אין איסור, אני אעזור לך.

יעקב אשר: אולי בדמוקרטיה אפילו מלמדים יותר את הילדים הפוך, תביעו את דעתכם, שימו שלט, וכו'.

יעקב אשר: לא יכול להיות שבגלל שלבן-אדם היה שלט או שהוא הביע את עמדתו בחוץ, ולא עשה את זה בסתר, אלא הביע את דעתו בחוץ: אני בעד ראש עיר זה וזה, זה אומר שמהיום והלאה – מאיר, אתה גם חייב ללכת?

יעקב אשר: ביטן מחכה לך עם הגיאורגים.

קארין אלהרר: הנה, הוא בא.

יעקב אשר: הנה, ביטן, איפה אתה?

דוד ביטן: בוטלה הישיבה עם הגיאורגים.

יעקב אשר: הם גילו שאתה בכלל ממרוקו.

קארין אלהרר: יאללה, בואו נתקדם.

יעקב אשר: אני אחזור על מילה אחת בשבילך.

יעקב אשר: לא יכול להיות, אני חושב שאנחנו צריכים לעודד את הדמוקרטיה שכל בן-אדם ישים שלט על הבית שלו.

קארין אלהרר: תודה.

יעקב אשר: רגע, אסיים את המשפט.

יעקב אשר: זה לא אומר שאם אדם שם שלט בבית שלו הוא מהיום והלאה על הכוונת של כל מכרז ומכרז, וכל דבר שקשור לעניין ציבורי.

קארין אלהרר: צודק.

יעקב אשר: הדבר הזה לא יעלה על הדעת.

קארין אלהרר: אנחנו מסכימים.

יעקב אשר: יפה.

יעקב אשר: ואני מבקש שלא ניסחף, בואי ניצמד לחוק.

קארין אלהרר: לא ניסחף.

יעקב אשר: בואו ניצמד לדברים שצריך לעשות, ולא נלך למחוזות אחרים, כי בסוף הכול פוליטיקה ומאבקי כוח.

קארין אלהרר: תודה.

קארין אלהרר: חבר הכנסת ברושי, ואחריו ראש עיריית עפולה, שגם הוא מבוקר.

איתן ברושי: גברתי יושבת-הראש, חברי הכנסת ושותפים פה, חלקם אני מזהה כחלק מהשלטון המקומי.

איתן ברושי: אני גם רוצה לומר שיש לי היכרות, יושבת-הראש, עם ראש העיר עפולה, הייתי ראש מועצה אזורית בעמק יזרעאל, אני בא מהשלטון המקומי.

איתן ברושי: אין ספק שבחירות ועוד יותר חילופי שלטון ברשויות יוצרות הזדמנות.

דוד ביטן: - - -

קארין אלהרר: ביטן, כשאתה לוחש, שומעים את זה כאן כאילו אתה צועק.

קארין אלהרר: לא שומעים.

יגאל גואטה: תארי לך מה יקרה אם הוא יצעק.

קארין אלהרר: שלא.

קארין אלהרר: הוא יודע שאני אוהבת אותו, רק אנחנו - - -

דוד ביטן: התלבשת עלי היום, אני רואה, אה?

קארין אלהרר: אני פשוט מתרגשת שאתה מגיע לדיונים, ביטן.

איתן ברושי: לי לפחות ב-11:00 יש שאילתה לשר האוצר, אני מקווה שעד אז הדיון יסתיים.

איתן ברושי: אני רוצה לומר שחילופי שלטון בכלל בעקבות בחירות בשלטון המקומי הם בוודאי תופעה מוכרת אצל מבקר המדינה, של דוחות, של תלונות של מי שהפסיד את הבחירות.

איתן ברושי: וחלק מההתחשבנות של רשומים פה היא התחשבנות על רקע זה.

איתן ברושי: אבל אני רוצה לומר כמה מילים.

איתן ברושי: קודם כול, אנחנו ברגע לא קל של השלטון המקומי, על-פי הדיווחים בתקשורת ועל-פי מה שאנחנו יודעים דווקא, אנשי המבקר, הבעיה היא לא עם המינויים אלא עם מה שהציבור בחר.

איתן ברושי: מי שמנהיג את השלטון המקומי אלו ראשי ערים שנבחרו בבחירות דמוקרטיות על-פי חוק, לא מינו אותם בוועדות מינויים, לא מינו אותם במכרזים.

איתן ברושי: מי שנבחר על-ידי הציבור הם ראשי הרשויות, יש בישראל יותר מדי כידוע, 260 וכמה.

איתן ברושי: אבל לא דווקא ערים אלה, ובעיני גם נשר וגם עפולה, ללא קשר למי שעומד בראשם, אני מכיר את אלה שגם היו מקודם, עשו דברים מאוד חשובים, אני אגיד מילה על השלטון המקומי.

איתן ברושי: אבל, תראו, הטענות פה הן לא למינויים אלא לראשי המערכת.

איתן ברושי: ראשי המערכת נבחרו בבחירות דמוקרטיות, שמו פתק בקלפי ובחרו x ולא y.

איתן ברושי: הם, אותם ראשי המערכת, שלצערי חלקם, ולאחרונה גם במועצות האזוריות שהיו מחוסנות פחות או יותר מהנושאים הללו, לצערי, גם במועצות האזוריות אנחנו מגלים תופעות שהטענה המרכזית היא לא למינוי של גנן, עם כל הכבוד.

איתן ברושי: הטענה העיקרית, כפי שהיא באה לידי ביטוי בתקופה האחרונה, היא דווקא למי שעומד בראש המערכת, שמי שבחר אותו הוא לא מינוי פוליטי של שר או של ועדה.

איתן ברושי: ודאי שיש להם אנשים פוליטיים, אבל הם נבחרו ברוב על-ידי הציבור שהעדיף אותם על מישהו אחר, וחלקם בבחירות חוזרות ונשנות.

איתן ברושי: והנה, אנחנו רואים מציאות לא טובה שמחייבת בחינה, מדוע אנחנו מגיעים למציאות הזאת.

איתן ברושי: דרך אגב, אני לא חושב של"ו צדיקים יושבים בממשלה.

איתן ברושי: לצערנו, אנחנו עדים, וראינו את זה במדד האמינות שהתפרסם בימים האחרונים במחקרים, על נקודת שפל של הפוליטיקאים ושל חברי הכנסת ושרים ומערכות של שלטון.

איתן ברושי: מצד שני, אני גם בא מהשדה הזה, אנחנו מכירים שברגע שמישהו עבר מצד לצד הוא כבר אויב גם אם הוא עוד לא פתח את הפה.

איתן ברושי: אני רוצה לומר משהו גם למבקר, לאנשי המבקר.

איתן ברושי: תראו, אנחנו מדינה דמוקרטית ואנחנו משתבחים בזה, יש גם מפלגות דמוקרטיות.

איתן ברושי: נכון, לא כל המפלגות פה דמוקרטיות, אבל לפחות הליכוד ומפלגת העבודה, היום חלק המחנה הציוני, בבית הזה יש מפלגות שמי שממנה את הח"כים זה מי שעומד בראשם, ושם יש משטר מאוד ברור, מי קובע ומי מדבר, על מה מדברים.

איתן ברושי: במפלגות דמוקרטיות כמו הליכוד והעבודה יש פריימריז, יש עשרות אלפי ולפעמים הרבה יותר מתפקדים.

קארין אלהרר: אנחנו שמנו את הסכינים במגירה.

איתן ברושי: רגע, בואי נדבר על זה פעם אחרת.

איתן ברושי: לעומת זה, יש בחירות עוד מעט - - -

יעקב אשר: אבל הוא לא דיבר על יש עתיד.

קארין אלהרר: אני יודעת.

קארין אלהרר: הוא דיבר עליכם בכלל.

יואב בן צור: על כחלון.

דוד ביטן: למה?

דוד ביטן: ביש עתיד חברי המרכז לתקשורת.

איתן ברושי: בכל זאת זה לא דיון על הכנסת.

איתן ברושי: אני רק אומר שאנחנו מדינה שיש בה תמיד את או לפני בחירות או אחרי בחירות, והשאלה מה זו זיקה פוליטית, ואיפה הגבול הזה.

איתן ברושי: אני בטוח שבמפלגות שלא עושות פריימריז אומרים לכולם: תתפקדו, תשפיעו, תלכו להיות חברי מועצות עיר, תלכו מגיל 17 לבחור ראש רשות, תלכו לבחור לכנסת.

איתן ברושי: זו הבגרות האמיתית, לקחת אחריות, להיות ראש גדול.

איתן ברושי: ועכשיו בחירות להסתדרות, זאת אומרת שהמדינה הזאת חיה מבחירות לבחירות, ואין פה מישהו שלא מעורב.

איתן ברושי: וגם כל יושבי החדר הזה באים מאיזושהי מעורבות.

איתן ברושי: דרך אגב, אני רוצה לומר לאנשי המבקר - - -

קארין אלהרר: ברושי, לסיים, אני רוצה לתת לראש עיריית עפולה.

איתן ברושי: אני אתן לו.

איתן ברושי: יש לי ברירה?

איתן ברושי: אני חוזר הביתה.

איתן ברושי: מה שאני אומר, שאל תחשבו שעובדי המדינה אין להם שיקולים כאלה, הם כולם למדו באיזה מקום והתחנכו ויש להם בית אבא ואימא, אבל נוצרה מציאות כאילו אתה פוליטי, יש לך חליפה פוליטית, הם כאילו יש להם איזה חליפה של ניטרליות.

איתן ברושי: אין דבר כזה.

איתן ברושי: לא בעירייה ולא בממשלה.

איתן ברושי: לעניין עצמו.

איתן ברושי: אני חושב שהבעיה במכרזים היא לא התוצאות שלהם, אלא איך הם נפתחים.

איתן ברושי: הבעיה היא תנאי הסף.

איתן ברושי: אם יהיו תנאי סף יותר ברורים שיגדירו מה זה מותר ומה אסור, אז המכרז לא יכול להיפתח כשלא עומדים בתנאי הסף שלו.

קארין אלהרר: תודה.

איתן ברושי: ולכן, הבעיה היא לא התוצאות אלא נקודת הפתיחה.

איתן ברושי: נקודה אחרונה.

קארין אלהרר: לא, די.

קארין אלהרר: ברושי.

דוד ביטן: ברושי, לא תקפת את האוצר הפעם, נו.

איתן ברושי: עיקר הדוח צריך להיות – לפי דעתי בוועדה זה מה עושים עם הדוח ולא איך בודקים מה היה.

איתן ברושי: מה שהיה, קיבלנו וקראנו, מי שקרא, השאלה היא מה נקודת המוצא לדיון הזה.

איתן ברושי: האם אנחנו באים עכשיו לבדוק ליקויים שכבר תיקנו אותם ודיווחו עליהם כמתוקנים, או שאנחנו רואים לבדוק מה התקלות של המערכת.

איתן ברושי: התקלה טמונה בשיטה.

איתן ברושי: אם זה נכון שהשיטה לא נכונה, בואו נשנה את השיטה ולא נדון באירועים שעבר זמנם.

קארין אלהרר: תודה רבה.

קארין אלהרר: אני מבקשת את עורך-דין יצחק מרון ראש עיריית עפולה, בבקשה.

קארין אלהרר: אתה בוודאי מכיר את הטענות שהועלו על-ידי מבקר המדינה, הכשלים שנפלו בבדיקה שנעשתה בעיריית עפולה.

קארין אלהרר: אני אשמח להתייחסותך לנושא.

<יצחק מירון: תודה, גברתי היושבת-ראש, חברי הכנסת, הדוח הזה, כמו שכולנו יודעים, עוסק בשבע רשויות, לא רק בעיריית עפולה.

קארין אלהרר: נכון.

<יצחק מירון: כאשר עיריית עפולה ונשר מובילות, במירכאות, במסקנות.

<יצחק מירון: בכל הכבוד, על אף העובדה שאנחנו מאוד מאוד מכבדים את מוסד מבקר המדינה, ואנחנו מכירים גם את חשיבות הביקורת, אנחנו בדעה, וגם הבענו את זה בתגובה למבקר המדינה, שלדעתנו המסקנות שאליהן הוא הגיע בסופו של דבר לגבי כל המינויים שהוא הזכיר, המסקנות פשוט מוטעות.

<יצחק מירון: מה שעשה מבקר המדינה – אני מבין, גב' רזין, שזה לא נראה לכם, אבל מותר גם לי פה להביע את עמדתי.

<מירה רזין: לא אמרתי כלום.

קארין אלהרר: לשם כך זימנו אותך.

קארין אלהרר: בדיוק בשביל זה זימנו אותך.

<יצחק מירון: אני אסביר גם מה עשה בדיוק מבקר המדינה.

<יצחק מירון: אמר: בוא נמצא זיקה פוליטית וסביבה נצייר עיגול, ובזה הראינו שהסיבה הייתה סיבה פוליטית.

<יצחק מירון: ואני אומר את זה, ואני תכף גם אפרט, ברשותך.

קארין אלהרר: אני אשמח.

<יצחק מירון: כי אני יודע שכשקוראים את הדוח הדברים נראים קצת אחרת.

<יצחק מירון: אבל מה לעשות, והזווית שלנו מראה שאפשר לראות את הדברים גם בצורה שונה ממה שהדוח מראה.

<יצחק מירון: רק כדי להראות כמה דברים שמראים על המגמתיות של הדוח, ואני אומר במפורש, לא רק שהוא סובל מטהרנות יתר, לא רק שהוא סובל מתיאורטיות שאיננה מכירה בכלל איך החיים ואיך המציאות מתנהלים, בוודאי ובוודאי בשלטון המקומי – ואני אומר את זה בצורה חד-משמעית ובכל הכבוד, אז אני אתן לכם שתיים-שלוש דוגמאות על מה אני מדבר.

קארין אלהרר: בוא נתחיל מהמנכ"ל.

<יצחק מירון: לא, ברשותך, מנכ"ל זה הכי קל, גברתי.

קארין אלהרר: אז תגיד.

<יצחק מירון: מנכ"ל זו משרת אמון פרופר.

קארין אלהרר: אבל הוא לא עמד בתנאי סף.

<יצחק מירון: ברשותך, גברתי, אגיד.

<יצחק מירון: עומד בכל תנאי הסף, ויותר מזה, וזו הייתה הרמה להנחתה, ואני מודה לגברתי, מפני שיש שלושה אנשים בכירים: מנהל אגף חינוך, מנהל אגף תפעול, ומנהלת אגף הקליטה, שלושה אנשים שהואשמו בזיקה פוליטית.

<יצחק מירון: אשמה, דרך אגב, מוצדקת, אכן כולם היו פעילים בצורה כזאת או אחרת.

<יצחק מירון: מעשה שטן.

<יצחק מירון: שלושת האנשים האלה מילאו במשך שנים את התפקיד הזה בעיריית עפולה, והודחו או שהראו להם את הדלת בקדנציה הקודמת, וכל מה שקרה, הם רק חזרו לתפקידם.

<יצחק מירון: זאת אומרת שאולי מישהו יכול לחשוב שהכישורים הם היו הדבר המכריע, ושגב' רזין תאשר או תכחיש את הדברים.

<יצחק מירון: דבר שני, גברתי, שלא הזכירו או לא הבליטו, בעקבות כתבה ב"ידיעות אחרונות" כבר ב-2014 או 2015, שדרך אגב היא הייתה אחד מהטריגרים לפתיחת הבדיקה של מבקר המדינה בעיריית עפולה, משרד הפנים דרש לקבל שוב את כל המינויים של כל הבכירים, בדק אותם על רקע הטענה שלו מינויים פוליטיים ואישר את כו-לם.

<יצחק מירון: מה זה אומר לגברתי?

<יצחק מירון: מה זה אומר על נכונות הדוח, ומה זה אומר על הרושם הכללי שמתקבל שם?

<יצחק מירון: ואני רוצה גם לומר עוד דבר אחד, כי יושב פה נציג האופוזיציה, ולצערי הדיון הזה גם סובל באיזשהו מקום – הוא הפך להיות זירה של המאבקים הפוליטיים הפנים עירוניים, ולדעתי זאת לא הזירה שבכלל צריכה להיות.

<יצחק מירון: חשוב לי שגברתי תשמע את זה וגם כל אנשי מבקר המדינה שיושבים פה, אדון שלום שלמה נציג האופוזיציה, הוא, אבא שלו, אימא שלו ואחותו, עבדו בעת ובעונה אחת בעיריית עפולה.

<יצחק מירון: אני מקווה שגם זה ייבדק על-ידי מבקר המדינה אם זה מעניין.

קארין אלהרר: הדברים לא עלו בביקורת?

<יצחק מירון: מי שגר בבית זכוכית, שלא יזרוק אבנים.

<יצחק מירון: בוודאי שלא ידעתם, אני רק מעלה את זה עכשיו, אני לא מצפה - - -

קארין אלהרר: סליחה שאני קוטעת אותך, אדוני, במהלך הליך בדיקה הרי אתם המבוקרים נדרשים לתת תשובות ולהתייחס.

<יצחק מירון: נתנו.

קארין אלהרר: מדוע לא העליתם את הנושא הזה במעמד הביקורת?

<יצחק מירון: איזה נושא?

קארין אלהרר: שאותו נציג - - -

<יצחק מירון: כי הוא לא רלוונטי.

<יצחק מירון: רק העליתי אותו כדי שנדע.

קארין אלהרר: מה זה לא רלוונטי?

קארין אלהרר: זה נשמע סופר רלוונטי.

<יצחק מירון: אני אסביר.

יעקב אשר: הוא לא מנהל את הפוליטיקה שלו דרך מבקר המדינה.

קארין אלהרר: אשר.

יעקב אשר: זה מה שהוא אומר, הוא לא רוצה לנהל את המאבקים שלו דרך המבקר.

<יצחק מירון: אני בא להראות לגברתי, כמו שאבי המנוח היה אומר, לא חשוב מה אומרים, חשוב מי אומר.

<יצחק מירון: אז כדי שגברתי לא תקבל את הרושם, וכל האנשים שיושבים פה סביב השולחן מה נאמר, אלא גם שנדע מי אמר את הדברים.

<יצחק מירון: לכן, אני רוצה לחזור ולומר, הטענה שלנו שחזרה כחוט השני בכל הטענות והבדיקות של האנשים שנבדקו בעיריית עפולה, שהייתה לרוב האנשים גם זיקה פוליטית, ותכף נדבר גם על זה, מה זו זיקה פוליטית.

<יצחק מירון: 50%, מה אפשר לעשות, מתושבי העיר עפולה הצביעו לי.

קארין אלהרר: זאת לא זיקה פוליטית.

יעקב אשר: הם לא הסתירו את זה.

יעקב אשר: הם לא צריכים להסתיר את זה.

<יצחק מירון: אבל, גברתי, זה בדיוק העניין.

<יצחק מירון: האם כתוב בחוק מה זאת זיקה פוליטית, גברתי?

<יצחק מירון: או שמבקר המדינה יכול לקבוע מה זאת זיקה פוליטית?

קארין אלהרר: אדוני מסכים אתי שכשתורמים למערכת הפוליטית - - -

<יצחק מירון: אני לא מסכים עם גברתי.

קארין אלהרר: לא?

<יצחק מירון: לא.

<יצחק מירון: כי מישהו צריך להגדיר זיקה.

<יצחק מירון: בואו נגדיר אותה.

דוד ביטן: - - -

קארין אלהרר: ביטן, אני לא שומעת אותו.

<יצחק מירון: ואני אגיע לסוף, ברשותכם.

<יצחק מירון: אז מה שאני בא לומר, אמרנו את זה גם למבקר המדינה באופן חד-משמעי, כל האנשים, בכירים כזוטרים, שהיו נשוא הדוח הזה נבחרו על סמך כישוריהם.

<יצחק מירון: דרך אגב, אצלנו לפחות, אני לא יודע להעיד לגבי מקומות אחרים, כולם, כולם, וגב' רזין תאשר או תכחיש, כולם נבחרו במכרזים שאכן נפלו בהם פגמים טכניים.

<יצחק מירון: ואני אקדים את המאוחר ואומר, בכולם, כל הפגמים הטכניים שאכן התגלו יש שני דברים לומר על זה, אחד, זו הייתה הפרקטיקה המקובלת עוד בקדנציה הקודמת כשאני הייתי באופוזיציה, לא המצאנו אותה ולא תפרנו אותה במיוחד בשבילי, פעם אחת; ופעם שנייה, כל הליקויים הטכניים האלה תוקנו עוד לפני שמבקר המדינה בכלל נכנס לעניינים.

<יצחק מירון: למה?

<יצחק מירון: כי מי שפנה אלינו זה משרד הפנים, העיר את תשומת הלב, הדברים כולם תוקנו, ונכון להיום הדברים מתנהלים בדיוק בהתאם לכללים האלה.

קארין אלהרר: אדוני, אני רוצה בבקשה לעבור על הרשימה ביחד אתך.

קארין אלהרר: מנכ"ל, אתה אומר שהיו לו את כל הכישורים הדרושים?

<יצחק מירון: זה אושר על-ידי משרד הפנים, הרגולטור.

קארין אלהרר: אושר על-ידי משרד הפנים.

קארין אלהרר: תגובת מבקר המדינה לעניין המנכ"ל, מי עונה לי?

קארין אלהרר: אני רוצה תשובה.

<יצחק מירון: וכדי לקצר, גם שלושת מנהלי האגפים נבדקו על-ידי משרד הפנים ואושרו על רקע הטענות של ליקויים.

קארין אלהרר: אדוני, תודה.

קארין אלהרר: שמעתי היטב.

דוד ביטן: - - -

קארין אלהרר: ביטן, אני לא שומעת, בחייאת.

דוד ביטן: רגע, יש לנו פה דין ודברים.

קארין אלהרר: בסדר, תעשו את זה בחוץ.

קארין אלהרר: יחיאל, בבקשה.

קארין אלהרר: אני מבקשת את התייחסותך.

קארין אלהרר: טוען ראש העיר: לא רק שזה היה בסדר, זה אף אושר על-ידי משרד הפנים, מה תגובתכם?

<יחיאל איבינדר: קודם כול, זה שזה אושר על-ידי משרד הפנים, לא היו בפניו כל הראיות שהיו בפנינו – זה דבר ראשון – לגבי כל המינויים, כלל המינויים, לכן מסרנו את כל פניותינו לשר הפנים כדי שיתייחס פעם נוספת לכל המינויים האלה.

קארין אלהרר: מתי זה אושר על-ידי משרד הפנים?

<יחיאל איבינדר: ב-2014.

<יחיאל איבינדר: הביקורת נערכה מאוחר יותר, היו בפנינו ראיות.

<יצחק מירון: ידעתם את זה.

<יצחק מירון: אנחנו אמרנו לכם שזה אושר על-ידי משרד הפנים, ואתם מתעלמים מזה.

קארין אלהרר: רגע, אדוני.

<יחיאל איבינדר: ידענו.

<יחיאל איבינדר: לא מתעלמים.

<יחיאל איבינדר: זה בתיק.

<יצחק מירון: לא קיים.

<יצחק מירון: לא חשוב.

קארין אלהרר: אדוני, אני רוצה להגיד לך משהו.

דוד ביטן: משרד הפנים זה לא מחייב אותם.

קארין אלהרר: אל תכעס.

<יצחק מירון: לא לכעוס?

<יצחק מירון: שופכים פה את דמי ולא לכעוס?

קארין אלהרר: רגע, אדוני, תן לי.

קארין אלהרר: אל תכעס, משרד הפנים גם הוא גוף מבוקר על-ידי מבקר המדינה, וגם בפעולותיו יכול ליפול כשל.

קארין אלהרר: עכשיו אני רוצה לשאול את אדוני נציג המבקר, אומר מר מירון: לגבי מנכ"ל העירייה, בוא ניקח את המנכ"ל ושלושת ראשי האגפים, הוא אומר: גם היו לכם את הכישורים וגם זה אושר.

קארין אלהרר: עכשיו אני רוצה לגבי ארבעת המינויים הללו, איזה כשל מדויק נפל?

קארין אלהרר: הוא אומר שהם כן עמדו בכישורים.

קארין אלהרר: אתם טוענים אחרת?

<יחיאל איבינדר: אנחנו אומרים שכל הליך המכרז היה פגום – למין אי קביעת תנאי סף במכרז; ועדת מכרזים בהרכב זוגי, כל אחד ועניינו; הפרוטוקולים של ועדת המכרזים לא חתומים; ולא היה נציג ציבור בחלק גדול מהוועדות האלה; לחברי הוועדה הייתה היכרות מוקדמת עם המועמד, בהיותם חברים בסיעתו של ראש העירייה; ועוד אי אילו.

<שלמה שלום: שמות הזוכים פורסמו מראש.

<יחיאל איבינדר: על זה אנחנו אומרים, שישה מכרזים נפרדים שמתוכם שלושת - - -

<שלמה שלום: על זה הוא מדבר.

קארין אלהרר: רגע.

קארין אלהרר: הוא מדבר עכשיו.

<יצחק מירון: לא, הוא מדבר, באמת.

<יצחק מירון: קפל את הזנב ולך מכאן.

קארין אלהרר: הי, הי.

<שלמה שלום: הוא פיטר את אבא שלי אחרי שיצא התחקיר ב"ידיעות אחרונות".

<יצחק מירון: אבל אימא שלך ואחותך עדיין עובדות.

<שלמה שלום: ב"ידיעות אחרונות" ישר הוא זרק – הוא חשב שאני אהיה אצלו בקואליציה.

<שלמה שלום: מרגע שסירבתי הוא פיטר את אבא שלי.

קארין אלהרר: תודה.

קארין אלהרר: בבקשה.

<יחיאל איבינדר: שלושת הסמנכ"לים, דרך אגב, שהזכרת אותם כרגע, לשלושתם היו ידיעות קודמות שאמרו שהם ייבחרו, הדברים פורסמו בעיתון, המינוי שלהם והחדרים שופצו קודם המכרז, גם מס' חדר וגם מס' השלוחה הפנימית פורסמו קודם לכן על-ידי מנהל הרשת בעירייה.

יעקב אשר: הם עבדו פעם בעירייה?

<יחיאל איבינדר: אחד מהם.

<יצחק מירון: שלושה מהם: חינוך, תפעול וקליטה.

יעקב אשר: הבנתי שכולם.

יעקב אשר: הם היו בתפקידים בכירים.

יעקב אשר: אז מה קורה כשראש עיר רוצה להחזיר אנשים?

<קריאות: - - -

קארין אלהרר: הי, הי, רגע,

יעקב אשר: למה הי הי?

יעקב אשר: אני רוצה לשאול שאלה.

קארין אלהרר: אבל למה אתה כועס?

יעקב אשר: אני לא כועס.

יעקב אשר: אני שואל.

קארין אלהרר: אתה צועק.

קארין אלהרר: אם ככה זה כשאתה לא כועס, אני לא רוצה להיות לידך כשאתה כועס.

יעקב אשר: לא, אני נשמע כזה, אני צרוד.

יעקב אשר: אני שואל שאלה.

יעקב אשר: הם היו בתפקידים בכירים?

<יצחק מירון: גברתי, מותר לי?

<יצחק מירון: אני מבקש להגיב על הנושא של הרשימה המפורסמת.

יעקב אשר: מותר לראש העיר להחזיר?

יעקב אשר: הוא מחזיר צוות - - -

<רועי לוי: זה מינוי פוליטי.

יואב בן צור: גם עם משרד האוצר זה היה, אז מה?

יואב בן צור: גם במשרד האוצר ידעו מראש מי יזכה.

<קריאות: - - -

<שלמה שלום: יש אנשים בתפקיד, עם יריקות הוא הוציא אותם.

קארין אלהרר: סליחה, סליחה.

קארין אלהרר: הי, אדוני, אני אוציא אותך.

יעקב אשר: ולמה הם פוטרו?

יעקב אשר: ולמה אותם אנשים הוצאו?

יעקב אשר: אני לא מכיר.

יעקב אשר: הם עבדו לא טוב בעירייה בזמנו?

קארין אלהרר: גברתי הסדרנית, אפשר?

קארין אלהרר: חבר הכנסת אשר, תודה.

<יצחק מירון: אני מבקש להשלים.

קארין אלהרר: שנייה.

קארין אלהרר: סיימת, אדוני?

<יחיאל איבינדר: כן.

קארין אלהרר: אדוני.

<יצחק מירון: נושא הרשימה, אחד מהדברים שבלטו גם בתקשורת וגם בזה, שהייתה רשימה עוד לפני שאנשים נבחרו עם השמות.

קארין אלהרר: איך אתה מסביר את זה?

<יצחק מירון: קל מאוד להסביר, גברתי, אם מישהו מוכן להקשיב.

קארין אלהרר: הנה.

<יצחק מירון: באתי לעיריית עפולה – זו הייתה תאונה, דרך אגב, ראש העיר הנוכחי היא מס' שתיים שלו, האדון שיושב פה, היו בטוחים שהניצחון בכיס שלהם – ובאמת על הקצה בסיבוב שני קרתה תאונה, ואני נבחרתי.

<יצחק מירון: הגעתי לשם כאשר מנהל אגף תפעול יצא, תפעול זה כל הנושא של תחזוקת העיר, מפינוי אשפה ועד כל מה שצריך, יצא לחודש וחצי.

<יצחק מירון: אני מגיע לעירייה לבד, ואין אף אחד.

<יצחק מירון: מנהל אגף תפעול שלי יצא מייד אחרי שנבחרתי, לחודש וחצי, אני לא מכיר אותו, לתאילנד, משאיר את העיר בלי אף אחד; מנהל אגף החינוך יצא לחופשה; מנהל כוח-אדם ותרבות הודיע, כמו גבר, סליחה על האמירה, אני שם את המפתחות, תודה רבה, אני הייתי עם ראש העיר הקודם.

<יצחק מירון: מה עשיתי, בעוונותיי?

קארין אלהרר: מה עשית?

<יצחק מירון: ביקשתי מחברים שלי שהיו בתפקיד הזה, מנהל אגף החינוך, מנהל אגף התפעול, בואו תעזרו לי בהתנדבות.

<יצחק מירון: מה קרה?

<יצחק מירון: ראה איש המחשבים – שדרך אגב, אמר את זה בצורה מפורשת למבקר המדינה, אף אחד לא אמר לי לרשום את הרשימה הזאת, אני עשיתי אותה על דעת עצמי – כי הוא ראה שבמשך חודש וחצי עד שנבחרו, עד שפורסמו מכרזים, ועד שנבחרו אנשים, השמות שלהם הופיעו שם, הוא עשה את זה על דעת עצמו.

קארין אלהרר: אדוני, אבל אתה מבין שיש בזה טעם לפגם?

<יצחק מירון: אני אומר שלא הייתה, לא היינו מעורבים בזה בכלל.

<יצחק מירון: וזאת הזדמנות טובה - - -

קארין אלהרר: אבל אתה אמרת לי לפני שני משפטים שאתה קראת לחברים שלך שיבואו לתת סעד בידך.

<יצחק מירון: נכון.

<יצחק מירון: אין שום טעם לפגם בזה, גברתי.

<יצחק מירון: שום טעם לפגם.

יעקב אשר: אנשים שעבדו בעירייה.

<יצחק מירון: בתפקידים האלה.

קארין אלהרר: שנייה, חברים, סליחה, עם כל הכבוד.

קארין אלהרר: מה זה העסק המשפחתי שלי שאני קוראת לחברים שלי לבוא לעזור לי?

קארין אלהרר: עם כל הכבוד.

<יצחק מירון: סליחה, גברתי, אני חושב שרק צריך להודות להם על העשייה הזאת.

דוד ביטן: הם עובדי עירייה?

<קריאה: הם היו.

<שלמה שלום: לא.

<יצחק מירון: אנשים שהיו בתפקיד הזה.

יוליה מלינובסקי: הוא אמר חברים שלו, אתה לא שומע?

<יצחק מירון: אנשים שהיו בתפקיד הזה.

דוד ביטן: אז הם עבדו בעירייה?

<קריאות: לא, לא.

<יצחק מירון: הם לפני זה עבדו בעירייה.

יוליה מלינובסקי: הם עבדו מתישהו בפעם הקודמת.

קארין אלהרר: אדוני, אבל אני לא מצפה להבין - - -

<יצחק מירון: גברתי, הם ניגשו למכרזים, אלו אנשים שהיו בתפקידים.

יוליה מלינובסקי: אבל זה מכור, זה תפור, אדוני.

יוליה מלינובסקי: זה ברור לכל אחד.

<יצחק מירון: שנייה, גברתי.

<יצחק מירון: זה בסדר, זה ברור לך, עם כל הכבוד.

יוליה מלינובסקי: מה אתה עושה צחוק מאתנו?

<קריאות: - - -

קארין אלהרר: סליחה, גברתי.

קארין אלהרר: ביטן, זה - - -

דוד ביטן: מה את רוצה ממני?

דוד ביטן: מה זה שייך לעניין?

קארין אלהרר: מה אתה מגן עליו?

דוד ביטן: אני מגן עליו? - - - אני הגנתי עליו?

<נגה שרון: זה ברור גם לכל תושבי עפולה.

יוליה מלינובסקי: אתה יודע מה, אל תעשה צחוק מעצמך שאתה מספר את הסיפור - - -

<יצחק מירון: לא, לא, זה חד-משמעי, גברתי.

קארין אלהרר: אדוני, עם כל הכבוד.

קארין אלהרר: סליחה, אתן לך, חברת הכנסת מלינובסקי.

<נגה שרון: זה היה ידוע מראש.

קארין אלהרר: סליחה, נגה.

קארין אלהרר: כבוד ראש העיר, תשמע, אני חייבת להגיד לך, יכול להיות שכוונותיך היו טהורות וזכות, אבל לכל שומע שיש לו את כללי הצדק, אפילו - - -

<יצחק מירון: זה שגברתי מתקשה למצוא את המילה מראה שאין שום - - - לדבר הזה.

קארין אלהרר: לא, ממש לא.

קארין אלהרר: אל תכניס לי מילים לפה.

<יצחק מירון: הדבר נעשה בתום לב מתוך רצון לעצור ולפעול.

קארין אלהרר: לא, אני מצטערת.

<יצחק מירון: אני בא לשם בעיר ריקה, אין לי אף אחד בשדרת הניהול שלי.

קארין אלהרר: אדוני.

<יצחק מירון: מה גברתי ציפתה לעשות?

קארין אלהרר: אל תיכנס לי לדברים.

<יצחק מירון: גברתי, ניהלה פעם עיר?

<יצחק מירון: אני באמת שואל.

קארין אלהרר: סליחה, אל תבוא ותיתן לי ביקורת על מה ניהלתי ומה לא ניהלתי.

<יצחק מירון: לא, אני שואל.

קארין אלהרר: את זה אני מציעה לך בתור התחלה.

יוליה מלינובסקי: אז על זה אני אענה לו.

קארין אלהרר: רק שנייה.

<יצחק מירון: כי גברתי ניהלה עיר, נכון?

יוליה מלינובסקי: - - -

<יצחק מירון: ניהלת עיר.

קארין אלהרר: אדוני.

יוליה מלינובסקי: - - -

<יצחק מירון: היית אופוזיציה, מה, ניהלת עיר?

<נגה שרון: איזו יהירות.

<נגה שרון: זה לא נעים.

<נגה שרון: זו יהירות.

קארין אלהרר: אדוני, סליחה.

קארין אלהרר: אדוני, חבל, אתה עושה נזק בצורת דיבור הזאת.

קארין אלהרר: אני רק אומרת לך, כשאתה מנהל מערכת שהיא מערכת ציבורית, גם אם יש לך תקלה שאנשים התפטרו, יצאו לחופשה, לא מעוניינים וכו', אתה לא מביא את החברים שלך מהבית לעשות את העבודה.

<יצחק מירון: החברים שלי מהבית - - -

קארין אלהרר: אתה אמרת, חברים שהתנדבו.

<יצחק מירון: גברתי, אני לא אמרתי חברים שלי מהבית.

יוליה מלינובסקי: אמרת חברים שלי.

<יצחק מירון: אמרתי שהבאתי אנשים שהיו בתפקיד הזה.

יוליה מלינובסקי: חברים.

<קריאות: חברים.

קארין אלהרר: חברים, אמרת את המילה חברים.

קארין אלהרר: לא רק אני שמעתי.

<יצחק מירון: גברתי, זה לא עניין של חברים או לא חברים, זה שהם היו פעילים פוליטיים שלי, אף אחד לא זה הסתיר את זה דרך אגב, אפרופו, באמת לא הסתרנו שום דבר.

<יצחק מירון: אז זה ההסבר.

<יצחק מירון: אפשר לייחס את זה, הרי זאת לא הבעיה.

<יצחק מירון: הבעיה היא שמישהו אמר: תראו, ידענו מראש מי יהיה בתפקיד הזה.

<יצחק מירון: אז אני אומר, עם כל הכבוד, זה לא אומר את זה, במיוחד לאור העובדה שהרקע של האנשים, זה אנשים היו בתפקיד הזה למעלה משבע-שמונה שנים.

קארין אלהרר: אז מה?

קארין אלהרר: אז מה?

יוליה מלינובסקי: הם עזבו.

קארין אלהרר: מה זה אומר?

<יצחק מירון: אוקיי, אם לגברתי זה לא אומר שום דבר, אני אסביר.

קארין אלהרר: לא, זה לא אומר לי כלום.

איתן ברושי: מה את רוצה?

איתן ברושי: שהוא ישב לבד, שהוא ייקח את האופוזיציה?

איתן ברושי: שהוא יעבור - - - בית-שאן?

קארין אלהרר: תגיד לי, אתה בסדר?

<קריאות: - - -

איתן ברושי: לא, אבל מה אתם - - -

קארין אלהרר: סיימת?

איתן ברושי: אבל מה אתם מתנפלים עליו עכשיו?

<קריאה: לא מתנפלים.

איתן ברושי: זה מה שאתם עושים.

איתן ברושי: עומד נבחר שהיה לפני זה ראש עיר, הדיחו אותו האופוזיציה, מי שהיה המנכ"ל שלו או סגנו הפך להיות ראש העיר, יש שם מלחמת עולם שנמשכת עשר שנים.

<נגה שרון: - - -

איתן ברושי: אני לא צריך את העצות שלך.

קארין אלהרר: תירגע.

איתן ברושי: אני לא אירגע.

איתן ברושי: אני לא עומד לשום בחירות, אבל אני מנוסה יותר מרבים בחדר הזה.

קארין אלהרר: ברור, אתה - - -

איתן ברושי: ואני אומר לכם, תפסיקו להתנפל עליו, יש פה שיקול דעת שונה.

איתן ברושי: ומה הוא היה צריך לעשות?

איתן ברושי: לפתוח שנת לימודים?

איתן ברושי: צריך לטפל בעיר.

קארין אלהרר: תודה.

איתן ברושי: מה אתם חושבים שהוא נבחר כדי להיכשל?

איתן ברושי: - - -

יוליה מלינובסקי: קודם כול, שנת הלימודים כבבר נפתחה, הבחירות היו באוקטובר.

איתן ברושי: אני לא צריך ממך עצות.

איתן ברושי: גם לך יש שם אינטרסים.

יוליה מלינובסקי: איזה אינטרסים?

קארין אלהרר: הי.

איתן ברושי: אחר כך נדבר עליהם.

יוליה מלינובסקי: לא, תסביר לי, אולי אני לא מבינה מספיק.

<יצחק מירון: אני יכול להשלים?

<יצחק מירון: חברים, גברתי, אני חושב שבאמת קטונתי מלייעץ לגברתי, אבל לדעתי הדיון צריך להיות יותר לרמה העקרונית, ואתם צריכים לקבוע, כמו שאמר פה חבר הכנסת ביטן וכמו שאמרו פה עוד אנשים, בואו תקבעו את הכללים, האם אתם רוצים ללכת לשיטה האמריקנית שברגע שמגיע מישהו כולם - - -

קארין אלהרר: התשובה היא לא.

קארין אלהרר: הלאה.

<יצחק מירון: או שאתם רוצים לקבוע כללים שדומים, ודרך אגב, נאמרו פה דברים שהם לא מדויקים.

<יצחק מירון: בשלטון המקומי בניגוד לרמה הממשלתית, מי שיש לו זיקה פוליטית לא צריך להוכיח כישורי יתר.

<יצחק מירון: חד-משמעית אני אומר את זה, ושמישהו יראה שזה לא נכון.

<יצחק מירון: אז בואו תשנו את זה.

<יצחק מירון: תגידו, מי שיש לו זיקה פוליטית, ותגדירו מה זו זיקה פוליטית.

<יצחק מירון: האם זה מתחיל ממי שתמך בך או מי שתרם לך או מישהו שהצביע עבורך, ואז האם הוא יכול להגיע לתפקיד או שהוא צריך לעבור ועדת רביבי, או שהוא צריך לעבור משהו בסגנון הזה.

<יצחק מירון: לדעתי, זה מה שצריך לקרות.

קארין אלהרר: תודה.

קארין אלהרר: חבר הכנסת גואטה.

יגאל גואטה: תודה, גברתי היושבת-ראש, אני קצת חושב שאנחנו מתנהלים כמו בת יענה, גם כחבר מועצת עיר שנים רבות וגם כמנכ"ל לשעבר ברשות מקומית, צריך לעשות סדר בכל הנושא הזה של זיקה פוליטית.

יגאל גואטה: אני לא מאמין שיש מישהו בעולם שחושב שאם יש מכרז ויש שני מועמדים ששניהם כשירים לתפקיד ועוברים את תנאי הסף והכול, ואחד מהם הוא קרוב לראש העיר ואחד לא, שראש העיר לא ייקח את מי שקרוב אליו.

<יצחק מירון: ראש העיר לא יושב, דרך אגב, באף ישיבת ועדה.

יגאל גואטה: מירון, תן כבוד קצת לאנשים לדבר, דיברת ומכבדים אותך.

<קריאה: הוא צודק.

קארין אלהרר: שקט, מה זה?

קארין אלהרר: מה קרה לכם?

יגאל גואטה: המציאות היא שברור שאם יש שני אנשים ואחד מהם לא עומד בכישורים שצריך, שזה פשע לשים אותו.

קארין אלהרר: תודה.

יגאל גואטה: על זה אני לא חושב שיש מישהו שחולק.

יגאל גואטה: אבל המציאות היא שאם יש את אותם שני אנשים ושניהם בעלי כישורים במידה שווה, ברור לכל שראש העיר ייקח את מי שעבד לו בבחירות ומי שתלה לו מודעות ומי שקרוב לסבתא שלו ולאחותו ולא יודע למי.

יגאל גואטה: ברור שזאת המציאות.

יגאל גואטה: אלא אם כן אנחנו באמת רוצים, ויכול להיות שצריך באמת להידרש לזה, שיסדירו את זה במידה מסוימת.

יגאל גואטה: הדוגמה שנתן חבר האופוזיציה בנשר היא לגבי אותו גנן שפתח מנסרה בבית, זה בן-אדם פושע בלי שום קשר לכלום.

<קריאה: אז למה את ההמלצה להגיש כתב אישום נגדו הוא לא עושה?

קארין אלהרר: לא, לא.

<קריאה: אם הוא פושע, ההמלצה אליו.

קארין אלהרר: סליחה, אתה לא מדבר יותר.

<קריאות: - - -

קארין אלהרר: הוא חבר כנסת, תן לו לדבר.

קארין אלהרר: גואטה, תמשיך.

יגאל גואטה: דרך אגב, אתם קצת דיברתם על זה שזה לא יפה שמאחורה צועקים, אתם גם מתנהלים קצת כלהקת מעודדות.

יגאל גואטה: תנו דוגמה, ואז האחרים לא יעשו מקהלה מאחורה.

יגאל גואטה: אבל אני אומר שוב פעם, אם בן-אדם נבחר לתפקיד והוא עמד בתנאי הסף, והוא אכן באמת קרוב לראש העיר, אבל בסופו של דבר ברמה האישית הוא פושע, ועשה מנסרה, אז שילך לכל הרוחות, ושיעשו את כל מה שצריך לעשות כדי למצות אתו את הדין.

קארין אלהרר: לסיכום, גואטה.

יגאל גואטה: אם הבן-אדם באמת, באמת, באמת ממלא את התפקיד שלו וכשיר לתפקיד שלו והוא קרוב לראש העיר בצורה זו או אחרת או שעזר בבחירות בצורה זו או אחרת, הרי זה לא יכול להיות שכל פעם רק האופוזיציה חושבת שראש העיר מושחת, והקואליציה, כולם חושבים שהוא צדיק, נכון?

יגאל גואטה: לא ראינו אף פעם מצב שהקואליציה חושבת שראש העיר מושחת.

יגאל גואטה: אז ברור שיש פה גם נגיעות פוליטיות לשני הצדדים, גם לצד הקואליציה וגם לצד האופוזיציה.

יגאל גואטה: זה עסק פוליטי לחלוטין, וזה הגרוע שבדבר.

יגאל גואטה: עצם זה שלא יכול להיות שקם מישהו מהקואליציה, ואומר: ראש העיר מושחת, זה סימן שמדובר פה על מקהלות, זו מקהלה שנוח לה, וזו מקהלה שלא נוח לה, וכל מי שהחושב אחרת הוא בת יענה לכל דבר ועניין.

יגאל גואטה: לכן, לפי דעתי אנחנו צריכים לעשות סדר בדבר הזה, אולי משרד המבקר, אני לא יודע, מי שאמון על הדבר הזה, לעשות סדר, ולהגיד פעם אחת ולתמיד מה כן ומה לא.

יגאל גואטה: תודה רבה.

קארין אלהרר: תודה רבה.

קארין אלהרר: כן, כך ייעשה.

קארין אלהרר: נגה שרון, בבקשה; אחריה – חברת הכנסת מלינובסקי.

קארין אלהרר: רק בקצרה, כי אין לנו הרבה זמן.

<נגה שרון: תודה.

<נגה שרון: בקצרה, אני ערוכה בדברים, כך שאני לא ארבה בהם.

<נגה שרון: שמי נגה, ואני בעצם באתי לכאן על חשבוני, אני פעילה חברתית ופוליטית, ואני מרגישה שאני מבוגרת אחראית מתושבי עפולה, ולכן הקדשתי זמן להגיע לכאן.

<נגה שרון: ציינתי שאני גם פעילה חברתית ופעילה פוליטית, לאחר ששירתי במערכת ביטחון 18 שנה, ובעצם אני חושבת ששילמתי את אחד המחירים בעיר מתוך מה שאני עכשיו אספר.

<נגה שרון: יצא שבעצם ראש העיר הנוכחי בהתנהלותו הבעייתית חיסל חשבונות, נקרא לזה בעגה הזאת, עם ראש העיר הקודם, וכל מי שבעצם היה מקורב אליו גם זו הייתה ההתנהלות מולו.

<נגה שרון: אנחנו בעפולה היינו רוצים לראות תכונות אחרות לנבחרי ציבור בשלטון המקומי.

<נגה שרון: בחרנו בשביל לדאוג לאינטרסים שלנו, של התושבים, ולא לאינטרסים הצרים של עצמם.

<נגה שרון: כל הפרשיות האחרונות בכלל בעיר ובמדינה, אנחנו - - -

קארין אלהרר: נגה, אני מבקשת, סליחה, יושב כאן ראש העיר, אם יש טענה ספציפית, תאמרי את הטענה הספציפית, אני לא מעוניינת בדיבור בסיסמאות.

קארין אלהרר: זה יכול להיות פגיעה בשם הטוב.

<נגה שרון: אני אומרת אותה מייד.

<נגה שרון: נולדתי, גדלתי, גידלתי את ילדיי בעפולה, יש לי שני חיילים קרביים, אני ארצה שהם ישובו גם בסיום הצבא הביתה.

<נגה שרון: אבל אני קצת דואגת, כמו שדואגים כל תושבי עפולה, לאן הצעירים יכולים לחזור.

<נגה שרון: האם לכאלה מאורעות?

<נגה שרון: אני חרדה באמת גם לגורל שלי כדורשת עבודה, בגלל שההתנהלות גם מולי, אני אחרונת המפוטרים שלא עבדתי בעירייה, אבל עבדתי בזיקה עם אגף החינוך, ניהלתי תוכנית מטעם ה"ג'ויינט".

<נגה שרון: ארבע שנים של הצלחה מאוד גבוהה וגדולה, וזכיתי שזה ייאמר למנהליי שבגלל שבעצם – וזכיתי גם לביקורת מאוד קשה בשלוש ועדות מטעם ראש העיר כשישבנו בוועדות הראשונות שהוא כינס לקהילה האתיופית.

<נגה שרון: ההשתלחות כלפיי גם בוועדת היגוי מסמנכ"ל אגף החינוך, או איך שהוא נקרא, כן, ומנהליי זכו לשמוע שבגלל שאני הייתי מקורבת או משהו.

יוליה מלינובסקי: למה את היית מקורבת?

יוליה מלינובסקי: אם את עובדת, את צריכה לעבוד, ולא להיות מקורבת לשום דבר.

<יצחק מירון: שקר גס.

<יצחק מירון: שקר גס.

יוליה מלינובסקי: את צריכה לעבוד בתפקידך.

יוליה מלינובסקי: זה שהיית מקורבת זה לא אומר - - -

<רועי לוי: כולם שקרנים - - -

<קריאה: לא מכיר אותו בכלל.

קארין אלהרר: חברת הכנסת מלינובסקי.

<נגה שרון: אני יכולה לציין, אני לא נבחרתי לתפקיד של ה"ג'ויינט", לתפקידי הקודם בגלל שהייתי מקורבת או משהו, נבחרתי על-ידי ה"ג'ויינט" - - -

יוליה מלינובסקי: אז פה זכית על - - -

<שלמה שלום: כולם שקרנים, הוא צדיק.

קארין אלהרר: נגה, אני רק רוצה לסכם.

קארין אלהרר: פוטרת בגלל?

<נגה שרון: אני רוצה גם לומר שבשלטון הקודם שבעצם הייתי כאילו נחשבת לתומכת, לא זכיתי במכרז שאליו ניגשתי.

<נגה שרון: זאת אומרת שלא היה לי שום שיקול זר להיות כאן או אחרת.

<נגה שרון: ברגע שנכנס השלטון הזה - - -

יעקב אשר: מי כן זכה?

<נגה שרון: מישהי אחרת, שמה נינה.

יעקב אשר: היא גם - - -

<נגה שרון: לא, לא קשורה, היא הייתה כנראה טובה ממני.

יעקב אשר: כל הכבוד.

<נגה שרון: במרכז לגיל-הרך, ולא אני זכיתי, שאפילו שה"ג'ויינט" המליץ עלי וכל זה.

<נגה שרון: אז אני רוצה לספר על זה.

קארין אלהרר: משפט, זהו.

<נגה שרון: משפט אחרון שלי, בעצם חסרה לי בעיר כתושבת שקיפות, מוסריות, טוהר מידות, זה חשוב לי ולילדים שלי ובעצם לדורות הבאים.

קארין אלהרר: תודה רבה.

קארין אלהרר: חברת הכנסת מלינובסקי, בבקשה.

יוליה מלינובסקי: תודה, כבוד היושבת-ראש, תודה, גברתי.

יוליה מלינובסקי: קצת רקע, אדוני ראש העיר, ולכל הנוכחים, כן הייתי 13 שנה בעירייה, כן הייתי בוועדת ביקורת של העירייה המון שנים, כן הייתי בוועדה לתפקידים בכירים, מנכ"ל ושבעה תפקידי מפתח, אז יש לי רקע די גדול בעניין הזה.

יוליה מלינובסקי: אז קודם כול יש כאן בעיה בשלטון המקומי בכמה מקומות, כי ראש העיר הוא כל יכול, הוא כזה מלך.

יוליה מלינובסקי: וכל שומרי הסף שאלו הייעוץ המשפטי, ומבקר – ואני לא מתייחסת אליך ספציפית עכשיו, אני מדברת בכללי.

קארין אלהרר: באופן כללי.

יוליה מלינובסקי: כביכול, אלו שומרי סף, אבל הם כפופים לראש העיר.

יוליה מלינובסקי: היועץ המשפטי של העירייה, בחיים, אבל בחיים לא ילך נגד ראש העיר כי הוא ישלם על זה מחיר.

יוליה מלינובסקי: ומבקר המדינה יעשה תיאום עמדות עם ראש העיר בביקורת שלו כדי לא לפגוע יותר.

קארין אלהרר: מבקר העיר, לא המדינה.

יוליה מלינובסקי: מבקר העירייה, סליחה.

יוליה מלינובסקי: אז פה יש לנו בעיה הרבה יותר גדולה.

יוליה מלינובסקי: וכשאנחנו מדברים על מכרזים לתפקידים בכירים, שם בוועדה יש נציג אופוזיציה, ואיכשהו מנסים לשמור שם על נראות מסוימת.

יוליה מלינובסקי: לפחות בכהונתי חמש שנים ידעו שאני לא אחת שאפשר ככה לשחק, אז שמרו על נראות מסוימת, וראיינו מועמדים, וראינו מסמכים, וכו' וכו'.

יוליה מלינובסקי: אני מדברת רק על תפקידים בכירים שאלו שבעה תפקידים בכירים, תפקידי מפתח.

יוליה מלינובסקי: מה שקורה בדרג יותר נמוך זה מערב פרוע.

יוליה מלינובסקי: בדרך כלל יושב מנכ"ל בעירייה, יושב מנהל כוח-אדם ועוד מישהו, וזה באמת מאוד קל שם לעשות קומבינציות כאלו ואחרות, וכן לראש העיר, ובלי להתייחס אליך ספציפית, יש אמירה, ואנחנו יודעים את זה.

יוליה מלינובסקי: כי ראש העיר זה יותר גדול מראש ממשלה.

יוליה מלינובסקי: וזה מביא אותנו לשאלה, האם כדאי לחשוב בכלל על הגבלת קדנציות של ראשי ערים, האם התפקיד הוא כל כך נחשק וכל כך תובעני שכל בן-אדם כלשהו בלי שום קשר לאישיות, זה מפתה.

יוליה מלינובסקי: עכשיו לגבי עפולה.

יוליה מלינובסקי: מה שאתה אמרת פה, תקשיב, אני לא אומרת שאני צדיקה גדולה, הייתי שם וראיתי ונחשפתי ואנחנו חיים, אבל כשאתה אומר שאתה לוקח אנשים שהיו פעם בתפקיד הזה, שהם חברים שלי, זה המשפט שלך, ציטוט, ומבקש מהם באופן – אין להם סמכות.

קארין אלהרר: וולונטרי.

יוליה מלינובסקי: לא יכולת אפילו אדמיניסטרטיבית לעשות את זה.

יוליה מלינובסקי: בן-אדם יושב, סמנכ"ל חינוך, הוא צריך – קודם כול, שנת הלימודים כבר נפתחה, הבחירות היו באוקטובר, אז זה כבר היה מאחוריך, השיא.

יוליה מלינובסקי: אין לו סמכות לחתום על שום דבר, אין לו סמכות להשתתף בישיבות, אין לו סמכות לקבל החלטות.

<יצחק מירון: גברתי, הם לא חתמו על כלום.

<יצחק מירון: הרי גברתי מהנהנת, הם לא חתמו על שום דבר בחודש וחצי הזה.

קארין אלהרר: אז למה הם היו שם?

יוליה מלינובסקי: סליחה, אני רוצה לסיים.

<יצחק מירון: אז אם גברתי תרצה, אני אפרט לגברתי מה, אבל אני לא רוצה להפריע.

יוליה מלינובסקי: גברתי היושבת-ראש, זו השיטה שאני מכירה אותה על בוריה, זו שיטה של מ"מ, מה עושים, אבל פה זה מין כזאת שיטה.

יוליה מלינובסקי: יש תפקיד, לא עושים מכרז, ממנים מישהו כממלא-מקום כדי לעזור למערכת לתפקד, אחרי חצי שנה-שנה, במקרה הזה עשו מכרז אחרי חודש וחצי או כמה שזה לקח, עושים מכרז שבן-אדם פיזית כבר יושב בתפקיד.

<נגה שרון: מי יכול להתמודד נגדו?

יוליה מלינובסקי: אין טעם אפילו לגשת לתפקיד הזה, כי אתה יודע כבר שיש שם מועמד, וזה הופך להיות למכרז יחיד, לבן-אדם היחיד.

יוליה מלינובסקי: המסקנה שלי מכל העסק הזה עכשיו, ואני מקצרת את דברי.

קארין אלהרר: כי המליאה מתחילה.

יוליה מלינובסקי: קודם כול, צריך לחסל את השיטה של ממלא-מקום, שממלא-המקום זה דרך לאותם קומבינות שעליהן דיברנו.

יוליה מלינובסקי: כמובן שפה, אדוני ראש העיר, יכול להיות, לא יודעת, שהתובנות שלך היו טובות, אבל התוצאה גרועה.

יוליה מלינובסקי: לקחת אנשים שהם לא בתפקיד, אז לאותו בן-אדם שעזב את העירייה, נסע לתאילנד היה לו סגן, סביר להניח שהיה, זו לא מחלקה של בן-אדם אחד, היה שם סגן שיכל לעשות את זה.

<יצחק מירון: במקרה לא.

יוליה מלינובסקי: היו עוד עובדים.

יוליה מלינובסקי: במחלקת חינוך בטח היו עוד אנשים שיכלו למלא את התפקיד, אז לקחת אנשים שבאותו רגע הם לא קשורים.

יעקב אשר: יוליה, זה לא חולון, זה כולו עפולה, זו עירייה קטנה.

קארין אלהרר: אשר.

יוליה מלינובסקי: אבל עדיין, זה לא - - -

<נגה שרון: 150,000 תושבים היא לא קטנה.

יעקב אשר: העירייה, כמה - - -

קארין אלהרר: יעקב אשר.

יעקב אשר: חולון קצת יותר גדולה.

יוליה מלינובסקי: תראה, אנחנו מבינים אחד את השני, אנחנו היינו שם.

יעקב אשר: נכון, נכון.

יוליה מלינובסקי: אבל עדיין יש איזשהם גבולות, נכון?

יוליה מלינובסקי: אז עדיין צריך לשמור על הגבולות האלו ולא לפרוץ אותם יותר מדי.

קארין אלהרר: יוליה, צריך לסיים, המליאה.

יוליה מלינובסקי: אני מסיימת.

יוליה מלינובסקי: אדוני ראש העיר, פה עשית טעות, ולדעתי, יהיה טוב אם תודה בטעות הזאת.

יוליה מלינובסקי: יכול להיות שהם הכי מתאימים לתפקיד על-פי כישורים וכו' וכו', אבל לקחת אנשים שהם לא קשורים, לשים אותם בתפקיד הזה בהתנדבות, ולתת להם לנהל את הדברים, זה לא נוהל תקין.

<יצחק מירון: אבל זה לא נושא הביקורת.

<יצחק מירון: הביקורת לא הייתה על זה.

קארין אלהרר: זה כן, זה כן.

יוליה מלינובסקי: אדוני, סליחה, זה לא נוהל תקין, זה לא מינהל תקין.

יוליה מלינובסקי: לדעתי אתה חייב להודות בכך.

יוליה מלינובסקי: תודה רבה.

קארין אלהרר: תודה.

קארין אלהרר: גב' רזין, רוצה להתייחס?

קארין אלהרר: ואנחנו נסכם.

<מירה רזין: רציתי להתייחס לדברים של ראש עיריית עפולה שאמר שאין בחוק.

<מירה רזין: אז בתקנות העיריות, בנציגי העירייה בתאגיד העירוני, ציטוט: "מצאה ועדת המינויים כי למועמד לנציג העירייה בגוף המנהל של תאגיד עירוני מקרב הציבור יש זיקה אישית, עסקית או פוליטית לראש העירייה או למי מחברי מועצת העירייה, לא תאשר את מועמדותו, אלא אם כן מצאה כי יש לו כישורים מיוחדים".

<מירה רזין: אז זה קיים בחוק.

<מירה רזין: ובעמודים 16 עד 19 בדוח התייחסנו בדיוק, מהי זיקה, מאיפה אנחנו גוזרים אותה.

<מירה רזין: ובאמת בהמלצה למשרד הפנים אמרנו שמאחר שחלק מהנורמות זה באמת הנושא הזה של התאגיד, וחלק לקוח מחברות ממשלתיות, לכן המלצנו על זה שמועמד בתפקיד בעירייה ידווח בשאלון אישי, שימלא את הזיקות הפוליטיות והאישיות שיש לו.

קארין אלהרר: תודה רבה.

קארין אלהרר: אני מבקשת לסכם.

<קריאה: אם אפשר רק את עמדת הנוער.

קארין אלהרר: לא, לא.

<קריאה: רק את הנוער.

<קריאה: אתם שומעים את העמדה של כולנו ואת הנוער אתם לא שומעים.

קארין אלהרר: לא, לא.

קארין אלהרר: סליחה, אדוני.

<קריאה: תראו איך אתם נראים בפני הנוער.

קארין אלהרר: אדוני, אין פה נוער.

<קריאה: זה ייקח דקה בדיוק.

<קריאה: יש כאן נערה שיושבת פה, סליחה.

קארין אלהרר: אדוני, אל תנהל את הדיון.

<קריאה: אני חבר מועצת העיר.

קארין אלהרר: בסדר גמור.

<קריאה: ואני רוצה לצטט את - - - מה הוא אומר על - - -

קארין אלהרר: אדוני, אדוני.

יוליה מלינובסקי: זה לא קשור לנוער.

<אבי בינמו: שיביא את הנוער, הוא לא - - -

<קריאות: - - -

קארין אלהרר: סליחה – לא, אדוני, תשב – הדיון בוועדה, אדוני, יש עוד הרבה אנשים רשומים שלא הספיקו לדבר, תשב בבקשה.

<אבי אלימלך: אני רוצה שתי דקות.

קארין אלהרר: לא, אדוני.

קארין אלהרר: אני אסביר.

קארין אלהרר: תקשיב לי ואז תראה שאני לא יכולה.

קארין אלהרר: הדיון בוועדה מסתיים ב-11:00.

<אבי אלימלך: אם אני אגיד לך – מחילה, מחילה, שאני בא מצד ניטרלי - -

קארין אלהרר: אדוני.

<אבי אלימלך: - - שחל לגבי לכולם, תקבלי את השתי דקות האלה?

קארין אלהרר: אדוני, אני מוכנה - - -

<אבי אלימלך: הבטן שלי מלאה - - -

יעקב אשר: היית כבר אומר מה שאתה רוצה להגיד.

יעקב אשר: תגיד.

<קריאות: - - -

קארין אלהרר: אדוני.

קארין אלהרר: אני לא יכולה ככה.

יעקב אשר: תגיד כבר.

<קריאה: מה, כמו ברוסיה, סותמים פיות.

קארין אלהרר: נכון, בסדר.

קארין אלהרר: תודה.

יוליה מלינובסקי: - - - שאנחנו לא ברוסיה ולא בשום מקום אחר, אנחנו בישראל.

<קריאות: - - -

קארין אלהרר: הי.

יוליה מלינובסקי: ותפסיקו עם השטויות האלה.

יוליה מלינובסקי: די כבר, נמאס לי מהבורות הזאת.

יוליה מלינובסקי: אף אחד לא יודע איפה זה נמצא, ולהגיד שאתה לא שם.

יוליה מלינובסקי: תודה רבה שאתה לא שם.

קארין אלהרר: חברת הכנסת מלינובסקי.

קארין אלהרר: הדיון הסתיים והיושב-ראש לא התיר לנו אורכה, ולכן אין אפשרות אפילו לא דקה.

יוליה מלינובסקי: ומרוקו גם.

קארין אלהרר: מה עכשיו מרוקו?

יוליה מלינובסקי: אנחנו לא במרוקו.

יוליה מלינובסקי: אני לא במרוקו, אני בישראל.

יגאל גואטה: - - -

קארין אלהרר: תודה רבה.

קארין אלהרר: גואטה, אתה אמור לעזור לי, אתה לא זוכר?

יגאל גואטה: היא אמרה שאנחנו לא במרוקו, מה זה זה?

יוליה מלינובסקי: נו, אבל אנחנו לא.

<אבי אלימלך: על מה שילמתי 500 שקל לבוא לפה?

קארין אלהרר: שב, שב.

קארין אלהרר: שב בבקשה.

<אבי אלימלך: על מה שילמתי באופן אישי?

קארין אלהרר: אדוני, אני מוכנה לשבת אתך ולשמוע אותך.

<אבי אלימלך: להגיד משהו.

<אבי אלימלך: למה?

<אבי אלימלך: בגלל שאת יותר גדולה ממני?

<אבי אלימלך: אני רוצה גם לדבר.

קארין אלהרר: תגיד לי, אתה בסדר?

<אבי אלימלך: אני אזרח פשוט שלא שייך לאף אחד.

קארין אלהרר: אתה יכול לשבת?

<אבי אלימלך: באתי עם עצמי לבד, אני רוצה להגיד משהו שכואב לי לגבי כולם.

<מירה רזין: אז תגיד.

קארין אלהרר: אדוני, אדוני, יש לך דקה.

יגאל גואטה: אבל תגיד כבר.

יגאל גואטה: תגיד.

יגאל גואטה: אתה מדבר שעה, יכולת כבר להגיד שתי דקות.

<קריאות: - - -

קארין אלהרר: נו, תגיד.

קארין אלהרר: דקה.

<אבי אלימלך: אני מבקש - - -

קארין אלהרר: לא, אתה לא תקבל.

<קריאה: - - -

קארין אלהרר: לא, הוא נרשם.

<קריאות: - - -

קארין אלהרר: הי, די.

<אבי אלימלך: רבותי, אני רוצה להגיד לכם משהו, אני לא דרשן, אני פשוט לחלוטין, אזרח - - -

קארין אלהרר: כולנו אנשים פשוטים.

<אבי אלימלך: אינני קשור לשום מפלגה - -

יעקב אשר: תדבר.

<אבי אלימלך: - - ואינני קשור לכלום.

<אבי אלימלך: אני תושב נשר, בן 50, תושב העיר, מכיר את אותם שלושה חברים האלו, מכיר את ראש העיר, לא בקטע הפוליטי בכלל, בקטע הממש פשוט.

<אבי אלימלך: אני רוצה לומר דבר אחד.

<אבי אלימלך: החלטתי לבוא על דעת עצמי שאף אחד לא הזמין אותי לפה, לומר משהו חשוב מאוד, ומשהו החשוב הזה - - -

קארין אלהרר: לא, לא לשבת, יש לך דקה, וכבר עברה חצי.

<אבי אלימלך: לא ייתכן שראש עיריית נשר מכהן כשלוש שנים, נופלים עליו מהבוקר עד הלילה בטלפונים, בכל הרשתות בקנאה, שנאה, בתחרות.

<אבי אלימלך: אני רק יכול לומר ששמעתי פה את כל השיחות של כולם פה, אחד ואחד, גם חברי כנסת.

קארין אלהרר: כן, כן.

<אבי אלימלך: האם יקום בן-אדם וייתן דין וחשבון לפני בורא עולם ויגיד, האם אני אבוא עכשיו לדבר והדיבור שלי שיוצא מהפה, וכולם שומעים אותי, אם אני באמת דובר אמת במה שאני אומר או שיש לי פה שיקולים אישיים פוליטיים לקבל איזה תפקיד.

קארין אלהרר: תודה רבה.

<אבי אלימלך: לא, שנייה.

קארין אלהרר: לא, אמרת דקה.

<אבי אלימלך: ראש עיריית נשר, אני מכיר אותו כמו שאני מכיר את האופוזיציה.

קארין אלהרר: תודה, אדוני.

<אבי אלימלך: רגע, שנייה, אחרון, בבקשה.

קארין אלהרר: נו.

<אבי אלימלך: ראש עיריית נשר עושה למען תושבי נשר - -

<קריאות: - - -

קארין אלהרר: אוקיי, תודה.

<אבי אלימלך: - - מהבוקר עד הלילה.

<נגה שרון: תוציאו אותו.

קארין אלהרר: אני מסכמת את הדיון.

קארין אלהרר: תודה.

<אבי אלימלך: - - - חפותו בדמו ובזיעתו, וזה שפל להגיד שהוא גנב ורמאי.

קארין אלהרר: אני מסכמת את הדיון.

<אבי אלימלך: אני צד ניטרלי - - -

קארין אלהרר: תודה.

קארין אלהרר: אני מסכמת את הדיון.

קארין אלהרר: אני רוצה להודות לכל מי שטרח והגיע לדיון הזה.

קארין אלהרר: תקשיבו, אני באמת כבר הרבה זמן מנהלת דיונים בוועדה, דיון כזה לא היה.

קארין אלהרר: לא היה.

יגאל גואטה: מה, ענייני את מתכוונת?

קארין אלהרר: ממש.

קארין אלהרר: יש פה איזו תחושה של ירידה מהפסים.

יגאל גואטה: אנחנו מזמן כבר לא בפסים, גברתי היושבת-ראש.

קארין אלהרר: לא, באמת.

יגאל גואטה: המדינה הזאת מזמן כבר לא בפסים.

קארין אלהרר: מדובר בדוח מבקר מדינה.

<איתי כהן: אולי תעשו משהו כדי שנחזור לפסים.

יגאל גואטה: הלוואי.

יגאל גואטה: נעשה את זה.

<איתי כהן: זה התפקיד שלכם.

קארין אלהרר: אני רוצה להודות במיוחד לראשי הערים שהגיעו ודיברו.

<קריאות: - - -

קארין אלהרר: די.

קארין אלהרר: אני רוצה להודות לראשי הערים שהגיעו ודיברו.

קארין אלהרר: עכשיו אני אגיד לכם משהו, ראשי ערים יקרים.

<אבי בינמו: אני מבקש גם להודות לך.

קארין אלהרר: בסדר.

קארין אלהרר: אני רוצה להגיד לכם משהו, תשמעו, התפקיד שלי ושל הוועדה הזאת הוא לקיים דיונים על דוחות מבקר המדינה, לא דיונים עקרוניים, לא על מצב מיקום השמש בשמים, על מה שכתוב בדוח.

קארין אלהרר: ביקשתי את ההתייחסות שלכם, אתם התייחסתם, קיבלתם גם תשובה ומענה מנציגי המבקר שיושבים כאן.

קארין אלהרר: אני מציעה, כמו שאני מציעה לכל מבוקר שיושב כאן בוועדה הזאת, להתייחס לדברים שנאמרים בדוח מבקר המדינה באמת בחרדת קודש.

קארין אלהרר: למה?

קארין אלהרר: אני לא רואה בדוחות מבקר המדינה כלי ניגוח.

קארין אלהרר: אני רואה בהם כלי ניהולי.

קארין אלהרר: ואם יש משהו שנפל פגם, בין במזיד, בין שלא במזיד, כל מה שאתם מתבקשים לעשות הוא לתקן.

קארין אלהרר: אל תיקחו את זה למקום האישי, לא רודפים אתכם, לא עושים לכם את זה באופן.

קארין אלהרר: לא.

קארין אלהרר: אתה יכול להגיד לי שהאופוזיציה - - -

<יצחק מירון: גברתי קראה את המסקנות?

קארין אלהרר: רגע.

קארין אלהרר: אתה יכול להגיד לי שהאופוזיציה רודפת אותך?

<יצחק מירון: לא, לא.

קארין אלהרר: רגע.

<קריאה: אני יוצא.

<קריאה: אני את שלי אמרתי כבר.

קארין אלהרר: תצא.

<קריאה: נשר זו העיר הכי יפה בארץ.

<קריאה: הם רוצים לכער את נשר.

<קריאה: נשר הכי יפה בארץ.

<קריאה: הם לא יכערו את נשר, הם לא יצליחו.

<קריאה: לא יצליחו.

<קריאה: נשר הכי יפה.

<קריאה: אני 20 שנה סגן ראש העיר, חבר מועצה, אני בניתי את נשר.

<קריאה: אין, לא יכערו אותה, לא יכערו.

<קריאה: נשר איתנה, חזקה, אף אחד לא יכער את נשר.

<קריאה: זו עיר הכי יפה בארץ.

<קריאות: - - -

<קריאה: תתביישו.

<קריאה: גועל נפש.

קארין אלהרר: בסדר.

קארין אלהרר: תראו, אתם יכולים להגיד שהאופוזיציה רודפת אתכם?

<יצחק מירון: לא אמרתי את זה.

קארין אלהרר: רגע, אתה יכול להגיד את זה, אני לא כועסת.

<יצחק מירון: היא ממש לא רודפת.

קארין אלהרר: אתם יכולים להגיד את זה.

קארין אלהרר: זה התפקיד של האופוזיציה.

קארין אלהרר: להילחם - - -

יוליה מלינובסקי: - - - ומה שתפקידם לעשות, לבקר אותך.

קארין אלהרר: יוליה, תודה.

קארין אלהרר: זה התפקיד של האופוזיציה, להיות קטליזטור ולבקר.

קארין אלהרר: מבקר המדינה לא יושב באופוזיציה, הוא מבקר המדינה.

קארין אלהרר: מושמעות בפניו טענות, הוא צריך לדעת להתייחס אליהן.

קארין אלהרר: זה מה שהוא עשה בדוח הזה.

קארין אלהרר: טוב יעשו כל המבוקרים אם יתייחסו לטענות ברצינות, לא אמירות מזלזלות, לא עושים לי עוול.

קארין אלהרר: תענו עניינית.

קארין אלהרר: תאמינו לי, מי שעונה עניינית גם נשמע ענייני.

קארין אלהרר: הדבר הזה שהיה כאן הוא מיותר, הוא עושה לכם חסד?

קארין אלהרר: זה מיפה את המציאות?

קארין אלהרר: לא.

<אבי בינמו: אני מודה לך מאוד.

<אבי בינמו: אני חושב שהדברים שלך הם חשובים, אנחנו נתקן את כל הליקויים.

קארין אלהרר: אז אני מבקשת, עד ה-8 ביולי - -

<אבי בינמו: את גדולה.

קארין אלהרר: - - שהוא המועד שבו צריך להגיש את דוח תיקון הליקויים, להגיש אותו עם העתק גם לוועדה, כל המבוקרים.

<אבי בינמו: את שלנו.

<אבי בינמו: אני לא יודע מה של אחרים.

קארין אלהרר: גם שלך וגם של עיריית עפולה.

יעקב אשר: ברור, מה.

יעקב אשר: בסדר גמור.

קארין אלהרר: ואני אומרת לכם, אין פה, לא בוועדה הזאת ולא אצל מבקר המדינה – אני לא ראיתי אתכם יום אחד בחיי קודם.

קארין אלהרר: ואם יש טענות תתייחסו אליהן.

קארין אלהרר: תודה רבה לכולם.

קארין אלהרר: הישיבה נעולה.